Egituren Kalkulurako Softwarea - graduondokoak - UPV/EHU\nEgituren Kalkulurako Softwarea\nGAKOAK - Egituren Kalkulurako Softwarea\nIngeniaritza zibileko eta eraikuntzako egitura proiektuak egiteko, beharrezkoa da, kasurik gehienetan, egituren kalkuluetarako informatika programak erabiltzea. Beraz, titulu honetan programa horiek nola erabili ikasiko duzu zimendu elementuak, hormigoizko egiturak, metalikoak edo mistoak proiektatu ahal izateko.\nGero eta derrigortasun handiagoa dago ereduak BIM sistemak erabilita proiektatzeko, ez bakarrik herrialde honetan, ezpada mundu mailan, eta, beraz, titulu honetan ikasiko dugu nola diseinatu eta gestionatu ingeniaritza zibileko edo eraikuntzako egiturak BIM inguruneetan, horrela eraikuntza prozesua erraztuz.\nHorrela, bada, titulu honen helburua da ikasleak trebatzea informatikako baliabideen erabileran, egitura ingeniaritzako jarduera profesionalean jarduteko beharrezko direnetan.\nTituluak ikasgelako 3 irakasgai ditu, eta horiek behin eginda, titulu amaierako lana egin beharko da. Lan horretan egitura proiektu bat egin beharko da, eraikuntzako edo lan zibil batekoa, tituluan ikasitako tresnak erabilita.\nLink - Eraikuntzaren Ingeniaritzara Aplikatutako Softwarea BIM Inguruetan\nTitulu hau Eraikuntzaren Ingeniaritzara Aplikatutako Softwarea BIM Inguruetan Berezko Masterraren parte da.\nTitulu hau aukeratzeko arrazoiak - Egituren Kalkulurako Softwarea\nEraikuntzaren ingeniaritzako informatika programek eskaera profesional handia dute.\nMasterra harremanetan dago sektoreko puntako enpresekin.\nPrestakuntza malgua eskaintzen dugu, modulu egitura batekin, beste zeregin batzuekin bateragarri egiteko aukera ematen duena.\nPrestakuntza pertsonalizatua eskaintzen dizugu.\nIrteera profesionalak - Egituren Kalkulurako Softwarea\nEdozein modulutan eskuratutako gaitasunak egokiak dira edozein Ingeniaritza edo Arkitektura estudiotan edo eraikuntzaren sektoreko enpresatan aritzeko.\nDiseinu, azterlan eta/edo kalkulu teknikoak garatzeko aukera (jasotako prestakuntzaren arabera), sektoreko hainbat profesionalentzat lan egiteko gai den profesional independente gisa.


Etxerat AE - “Orain presoak” lelopean Bilboko Plaza Eliptikoan hartutako konpromisoa eskertu diegu sindikatuei\n“Orain presoak” lelopean Bilboko Plaza Eliptikoan hartutako konpromisoa eskertu diegu sindikatuei\nETXERAT (2019-VI-21). Gaur Etxerat elkarteko senideak eta Sareko ordezkariak "Orain presoak" lelopeko sindikatueen elkarretaratzean izan gara Bilbon.\nGarrantzi handia ematen diogu Etxerat Elkartetik adostasuna dugun gaien inguruan sortutako elkarlanari eta bat egiteari. Kasu honetan, euskal presoen egoera behingoz konpontzeko eta salbuezpeneko espetxe politikarekin amaitzeko, euskal gizarteak, eta bereziki sindikatuek horren alde egiten duten mobilizazioa oso ongi baloratzen dugu.\nHilean behin “Konponbide garaia da. Orain presoak” lelopean sindikalgintzak mantentezen duen dinamika hau, Bilboko Plaza Eliptikoan elkarretaratzearena alegia, eredugarria iruditzen zaigu eta zinez eskertzen dugu.\nHaien desberdintasunak alde batera utzita, bizikidetza eta konponbidearen baitan presoak Euskal Herriratzearen alde bat eginik, sindikatuek ongi marrazten dute euskal gizartearen gehiengoarn nahia. Etxerat elkartean argi dugu hori dela bidea, espazio berriak irabazi salbuezpeneko espetxe politika bertan behera uzten laguntzeko.\nAipatu nahi dugu Jose Angel Otxoa de Eribe preso arabarraren kasua, gaixotasun larria pairatzen duela eta 3. gradua eman diote, eta guk exigitzen dugu lehenbaitlehen etxera ekarri eta tratamendu duina ematea. Espainiar Gobernu berriari, zein epaile eta Espetxe Instituzioari, dei egiten diegu, behingoz, alferrikako sufrimendu honi bukaera emateko eta gaixotasun larriak pairatzen dituzten 21 senide presoak askatzeko.


Ayuntamiento de Ondarroa - Udalak neurriak hartuko ditu Atxazpiko zabortegian\nUdalak neurriak hartuko ditu Atxazpiko zabortegian\n- Zabortegiko horma eutsi, eta itsasoa kontaminatzaileengandik babestuko da\n- 2014-2015ean, ekintza plana egingo da, eta ostean, obrari ekingo zaio\nOndarroako Udalak hainbat neurri hartuko ditu Atxazpiko zabortegian, eragin ditzakeen kalteei aurre hartzeko. Zabortegiko horma eutsi nahi da, eta egin beharrekoak egin elementu kontaminatzaileak itsasora heldu ez daitezen. Aurten eta datorren urtean, ikerketa eta ekintza plana egingo dute, eta datorren urtetik aurrera hasiko da obra.\nNahiz eta Berriatuko lurretan egon, Atxazpiko zabortegia Ondarroarena da. 1960ko hamarkadatik 1998ra arte, hau da, zarratu zuten arte, obra hondakinak eta etxeetako beste hainbat hondakin Atxazpiko zabortegira botatzen ziren.\n2011tik 2012ra bitartean, Eusko Jaurlaritzako Ingurumen sailak eskatuta, Tecnalia enpresak martxan ez dauden EAEko zabortegi publikoak ikertu zituen, tartean, Ondarroakoak (Atxazpi, Gorozikako bidekoa eta Errenteriakoa). Ikerketan jaso dutenez, Atxazpin obra hondakinen osagai kutsatzaileak kostaldera jausten dira, eta oinarria arrakalatuta dago. Azken batean, neurri batzuk hartu beharra ikusi dute. Tecnaliak honakoak proposatzen ditu: hesien perimetroa zabaltzea, landaredia zaintzea eta euri urak bideratzeko sistema bat ezartzea obra-hondakinak itsasora joan ez daitezen. Zabortegiaren horma indartzea ere proposatu dute.\nHorren aurrean, Udalak ikerketa eta ekintza plan bat egingo du Tecnaliarekin, bi urtean. 2014an, lurrazalaren egonkortasuna aztertuko da, zabortegiaren hormari zelan eutsi jakiteko. Izan ere, teknikariak hasi dira zundaketak egiten. 2015ean, lixibatua zelan kontrolatu aztertuko dute (euri urak lurrean sartzean eta elementu kutsatzaileekin batutakoan sortzen dena) lur azpitik itsasora joaten delako. Bestalde, drenaje sarea egin behar da, urak lur azpira joan ordez, beste leku batera bideratu daitezen, eta sare hori zelan egin aztertuko dute 2015ean. Behin ekintza plana egindakoan, obra egin beharko da.\nObrako kostuak oraindik aurreikusi gabe, txosten tekniko hutsekin, udalak 37.000 euro gastatu beharko ditu. Hori bai, IHOBEren diru laguntza jasoko du aurtengo plana idazteko.\nBistan denez, hondakinak txarto kudeatzen direnean, hurrengo belaunaldientzat dira arazoak: arazo ekonomikoak eta ekologikoak. Sasoi baten obra hondakinak zabortegira bota zirelako, orain, udalak dirutzak gastatu behar ditu.\nLehengo okerrak gehiago errepika ez daitezen, berziklatu eta berrerabil dezagun.


Galdamesko Udala - Koronabirusaren aurrean jarduteko protokoloa\nKoronabirusaren aurrean jarduteko protokoloa\nGera zaitez etxean, zugatik, familiagatik eta udalerriko herritar guztiengatik. Hori da koronabirusaren hedapena geldiarazten laguntzeko modurik onena. Erakunde eskudun eta osasungintzako langile guztiek mezu argi eta labur hori helarazi digute. Besteengan pentsatzeko unea da. Zure erabakiak guztioi eragiten digu.\nHorregatik, gera zaitez etxean; guk laguntza hau emango dizugu:\n636 02 10 42 telefono-zenbakia jarriko dugu martxan, 24 orduz, oinarrizko beharrizanei erantzuteko, hala nola elikagaiak eta/edo farmaziako produktuak. Galdamesen kasuan, 08:00etatik 15:00etara zenbakia 657 799 774 izango da.\nKoronabirus-kasuei buruzko kontsultak Osakidetzako Osasun Kontseiluaren bidez egin ahalko dira, 900 20 30 50 zenbakian.\nGizarte Zerbitzuak 8:00etatik 15:00etara egongo dira eskuragarri, 94- 667 18 49 / 50 telefono-zenbakian.\nGizarte Zerbitzuak aldian-aldian jarriko dira harremanetan zaurgarritasun-egoeran, eta, ondorioz, arriskuan dauden pertsonekin.\nEguneko zentroak ixteak arazoak sor ditzake zaintza-lanetan; hori kontuan hartuta, erabiltzaileen eta arrisku-egoeran egon daitezkeen pertsonen egoera aztertuko da.\nEnkarterriko Mankomunitatea osatzen duten udalekin koordinazioan, inolako gizarte-laguntzarik jasotzen ari ez diren eta, ondorioz, Gizarte Zerbitzuen, Etxeko Arreta Zerbitzuaren, Gurutze Gorriaren edo Caritasen datu-baseetan agertzen ez diren pertsona zaurgarrien kasuak hautemateko lan egingo dugu. Hori dela eta, ezinbestekoa da era horretako kasuren bat ezagutzen duen edonor dagokion Udalarekin edo Gizarte Zerbitzuekin harremanetan jartzea, edo eguneko 24 orduetan martxan dagoen telefono-zenbakira deitzea.\nGurutze Gorriarekin, FEADekin (Behartsuei Laguntzeko Europako Funtsa) eta tokian tokiko elikagai bankuekin elkarlanean arituko gara elikagaien loteak hornitu eta banatzeko kudeaketalanetan.\nEnkarterriko Mankomunitatea osatzen duten udalekin lankidetzan arituko gara boluntario taldeak sortzeko, betiere hori egitea beharrezkoa bada larrialdi-egoeren eraginez. Lehentasun gisa ezarriko da informazioa, prestakuntza, orientazioa eta bitarteko materiala eskaintzea eta, horretarako, beharrezkoa izango da Gurutze Gorriaren eta Bizkaiko Foru Aldundiaren babesa, #BizkaiaGara boluntario-sarearen bidez.\nEusko Jaurlaritzak ematen dituen prebentzio- eta jarduketaneurriei buruzko informazioa emango dugu, aldian-aldian, telefonozerbitzuaren eta Mankomunitatearen nahiz hura osatzen duten udalen ohiko kanalen bitartez.\nEta gogoan izan oinarrizko prebentzio-neurri hauek:\nGarbitu sarri eskuak.\nEstali ahoa eta sudurra ukondoaz edo zapi batekin eztul edo doministiku egitean. Bota zapia berehala eta garbitu eskuak alkoholezko desinfektatzaile batekin edo ura eta xaboiarekin.\nGorde gutxienez metro eta erdiko distantzia inguruko pertsonekin, batez ere adinekoekin edo arrisku-egoeran daudenekin.\nSaiatu begiak, sudurra eta ahoa ez ukitzen.\nBaina, batez ere, gogoratu: GERA ZAITEZ ETXEAN ETA JARRAITU AGINTARIEN ARGIBIDEEI\nInformazio guztia (PDF 107KB)


Bilboko Udalak hasiera emango die azken urteetako Gabonik berezienei - Deia\nBilboko Udalak hasiera emango die azken urteetako Gabonik berezienei\ndeia.eus 24.11.2020 | 19:08\nBilboko Udalak Gabonei ongi etorria eman die. Bilboko Udala\nBilboko Udalak Gabonei ongi etorria eman die.\nBILBO. Gaur, azaroak 24, astelehena, Bilboko Udalak hasiera eman die azkenaldiko Gabonik berezienei. Koronabirusaren pandemiak ohitura ia guztiak moldatzera behartu egin gaituen arren, urteko garairik berezienetariko bat izaten darrai. Hala, 'Gabonak beti heltzen dira, eta ilusioa beti pizten da' lelopean, Udalak 2020ko Gabonei ongi etorria eman die.\nEz da samurra izan, baina Uriak izango ditu bere Gabonak. Udalak ahalegin handia egin du uria Gabonetako betiko giroarekin prestatzeko eta jarduera-egitarau bat diseinatzeko, eta segurtasuna eta prebentzioa izango dira gailen, baina baita ilusioa eta magia ere. Zeren eta Udalaren asmoa baita herritar guztiek berreskura dezatela Bilbon Gabonetako jaiak bizitzeko gogoa eta poza, edozein dela ere haien adina. Hala azaldu dute prentsaurreko batean, gaur goizean, Itziar Urtasun Jaietako zinegotziak eta Gonzalo Olabarria Kultura eta Gobernantza Saileko zinegotziak.\nGabonak gaur arratsaldean abiatuko dira Bilbon, 18:30ean, argiak isiotuta. Hala, 18:30etik aurrera, aldi berean argiztatuko dira udaletxea, bere aurrealdean argiztapen berria estreinatzen duela, Bilboko harlauza berezi bat, Areatzako baso magikoa eta auzoetako kale eta plazetan barreiatutako milaka argiak.\nGainera, aurreko urteetan bezala, eta Bilbo aisialdiaren eta kulturaren erreferente nagusi moduan ipini guran Gabon garaian, #BilbaoGabonak proposamenak kultur ekimen seguruak eskainiko ditu barruti guztietan, tokiko sustatzaile eta eragileen aldeko apustu irmoa eginez.\nBeste alde batetik, Olentzero eta Hiru Errege Magoak osasun-egoeraren ondorioz ezarritako murriztapenak aintzat hartuta iritsiko dira Bizkaiko hiriburuko etxeetara. Kalejira eta Erregeenetako Kabalgata jendetsuen ordez, bi musika ikuskizun izango dira estalpeko leku itxietan, neurri sanitario eta segurtasunezko handiak ezarrita.\nBILBO JAIETARAKO JANTZIKO DA\nHiri osoa hasi da Gabonetako betiko itxura hartzen, apaingarriak eta argiak jarri direlarik kaleetan, saltokietan eta etxeetan. Gaur arratsaldean, sei eta erdietan, izango da Gabonetako argien pizte ofiziala, eta, hala, Bilboko auzo guztiak argiztatuko dira aldi berean.\nUdalaren eraikin nagusiaren inguruak argazki eta posta-txarteletarako irudi ezin hobea eskainiko du. Udaletxearen aurrealdeak eta inguruek argiztapen berria estreinatuko dute aurten; 14 metroko zuhaitza piztuko da, bai eta Gabonetako bola itzel bat ere, eta Bilboko lauza berezi berri bat ere bai. Handik gertu, Areatzako baso magikoa egongo da kokatuta, ehun urte baino gehiagoko 120 zuhaitzekin, urre kolorez jantziko direlarik, girlanda eta errezel eiteko ehunka led argiz argiztaturik.\nHalaber, balea urrekara handia ere ipini da, sei metro garai eta hamabi metro luze eta hiru metro zabal dena; aurten, Gabonetako leku berri batean egongo da, Areatzako aterpeetan, hain zuzen.\nBilbo argiz beteko da urtarrilaren 6ra arte, 1.200 led argi baino gehiagorekin, domekatik eguenera, 18:00etatik 22:00etara, eta 23:00etara arte ere bai barikuetan, zapatuetan eta jai bezperetan. Kopuru horretan sartzen dira Udalak ipinitako argiak eta merkatarien talde eta elkarteek Zazpi Kaleetan, Bilboko erdialdean, Errekalden, Deustun, Uribarri-Castañosen eta Santutxun kontratatutakoak. Era horretan, Gabonetako instalazioak barruti guztietan zehar barreiatuko dira, guztiek goza dezaten Gabonetako giro atsegin eta abegitsua, kalitatezko apaingarriekikoa.\nGainera, eta lehenengo bider, elkarlan publiko-pribaturako hitzarmen bat lortu da Iberdrolarekin, konpainiak ere parte har dezan Gabonetako argiztapenean aurten, uriko bi leku oso zehatzetan: Euskadi plazan eta Moyuan.\nUriari ongietorria emateko, "Zorionak –B- Bilbao" mezua daramaten 6 kartel ipini dira sarbide hauetan: Juan de Garai, Sabino Arana, Zumalakarregi, Mirafloresetik Miribillarako sarrera, Kastrexana eta Zorrotza.\nEra berean, Uriko barruti guztietako kale eta plazetan Gabonetako zuhaitzak izango dira. Guztira 57 zuhaitz apaindu izango dira: 16 artifizialak, eta gainerako 41ak benetakoak, urte osoan beren berezko lekuan egoten direnak eta Gabonetan beren-beregi apaintzen direnak.\nLehen barrutian zortzi Gabonetako zuhaitz izango dira, Arangoiti, Ibarrekolanda, San Inazio-Elorrieta eta Deustu-Erriberan. Bigarren barrutian, sei zuhaitz egongo dira apainduta, Matiko-Loruri, Uribarri, Castaños eta Zurbaran-Arabellan. Hirugarren barrutian, Otxarkoagan eta Txurdinagan, zuhaitz artifizial bana izango dira, eta laugarren barrutian, Boluetan, Begoñan eta Santutxun ipiniko dira zuhaitzak.\nGuztira hamabost zuhaitzek apainduko dituzte Atxuri, Bilbo Zaharra, Iturralde, Miribilla, San Frantzisko, Solokoetxe, Zabala, Buia, Abusu, San Adrian eta Zazpi Kaleak, bosgarren barrutian. Seigarren barrutian, zuhaitz artifizial bana izango dira Indautxun eta Abandon, eta zazpigarren barrutian hamar zuhaitz ipiniko dira: Ametzolan, Iralabarrin, Iturrigorrin, Peñascalen eta Errekaldeberri-Larraskitun. Azkenik, zortzigarren barrutian, hamaika zuhaitz egongo dira, Basurtun: haietako bat ospitalearen aurrean, eta bestea Zorrotzan.


Asteroko kronikie: 2010/03\nUrgitxiko azken sifoian\n10-III-28: Antoine, Richard, Gotzon, Idoia, Oier.\nUrgitxiko azken sifoia buzeatzera. Jente gehixago egotia espero genduan, baiña zeozelan moldau gara materixal guztia hara eruateko. Alperdoko kobazulo txiki eta gatxian hainbeste jardunaldi egin eta gero, eskertzen da tarteka kilometrotako galerixa zabaletan galtzia, bolumen haundixen “dosis” hori hartzeko. Ez neban ezagutzen sifoia, nahiz eta koliflorien gelatik bertan egon. 7-8 metro behera egin dau urpekarixak, eta saiakera gehixago egin biharko dira. Gaiñera hantxe bertan tximinixa bat dago errebisatzeko (pistolen zona azpikua) eta sifoia pasau ezkeriok be, ba dakigu ze puntotan desobstruidu biharko dan.\nEtiketak: espeleobuceo, gaes, gizaburuaga, Urgitxi\nAlperdon espeleobuzeoarekin. Antoine, Richard, Jesús, Unai, Petrus, Maite, Mikel eta Gotzon. Ikusita gero atzoko egunean, Antoine -gu denok lagunduta- sartu da Alperdoko sifoian, ta 30 minutuan pasa direnean sensazio honak daukaguz (bajatu egin da 15 metro eta baita beste 50 metro). Sifoia segitzen du eta ura ez da sikintzen horrenbeste. Explorazioa ur azpian irekita dago Alperdon.\negilea: ADES / ordua 16:41:00 No hay comentarios:\nEtiketak: alperdo, aulestia, espeleobuceo, gaes\nMortadelo II eta "espitadantza"\n10-III-20: 9 ordutako ekittaldi batian, ezarrittako helburuetatik bat bera be ez lortziak jota laga nau. Tazitoki arduraduna neu izanda, naufragixuetako kapitaiña lez egon naiz, frakasua barkuakin batera hondora juanda bardindu nahixan.\nEskerrak taldekide umoretsu eta alaixak nere pentsamentu illunak aldentzeko kapazak izan dirazen.\n10.00etan izan da hitzordua. Richi “Haitzulo” taldeko lagunakin batera, Urtza, Bikain, Silvi eta Oier egon gara barrura sartzeko, eta Petrus eta Gotzon kanpoko biharrak egittera etorri dira. Azken momentuan, GAES-eko Richard eta Antoine agertu dira, Saguzaharren Galerixako sifoian buzeatzera.\nGure taldian helburuak hónek zirazen:\n1. Sabinen gelako puntara igo; han eta beheko repisan (harrixak jausten dirazena), ordu jakin baten egon, eta txilibito eta walkitalkixakin kontakto akustikua egitten saiatu.\n2. Sektore horretako sokia jaso, eta plakak kendu.\n3. Jasotako sokiakin, “Trepada tontua” eta “Pajero” gelarako bajadia asegurau.\n4. Pajerotik beherako kabezeran hirugarren anklajia ipiñi, baitta beherago desbiadore bat be.\nHasteko, berandu ibilli gara; bost lagun izatiak sosiguz juatia ekarri dau. Gaiñera ez dot ordua nahikua zaindu, eta biharbada bizkorrago juateko aukerak galdu egin doguz horregaittik. Azkenik, hitzorduakin konfundidu egin naiz (13.30-14.00 zan, eta nik 14.00-14.30 euki dot buruan) eta akatsakin konturau naizenerako berandu zan. Gero Gotzonekin konfirmau doten legez, ordurako bera ta Petrusek amaittuta zeken saiakeria (bengala eta guzti) eta beraz alperrikuak izan diraz kontaktatzeko gure saiakerak. Instalaziñuakin zer egin jakin ez, eta bertan lagatzia erabagi dot, hurrengo baten saiakeria errepikatu ahal izateko.\nSoka osua ezin errekuperauta, barrenenengo partian zeguan soka-matazia hartziakin konformau gara. Halan be, taldekidien artian kontsultauta ez zeguan motibaziñorik esploraziño puntara juateko. Beraz, Hito Erraldoian zeozer jan eta Trepada Tontora juan gara pasamano hori gitxienez ipintzeko.\nHarako bidian, funtziñoko hurrengo kapitulua: Trepada Tontorroian korapillo-sokako anklajian, eskuakin mosketoia heldu eta nahi barik soltau egin dot: hantxe juan naiz behera, lazo eta guzti. Egun honetako nere papelan metafora ederra. Eskerrak tatarrazian jausi naizela, tente aterrizauta, miñik hartu barik. Naturala arrakalauta dagola ta, Richi eta Bikainek anklajia aldatzia pentsau dabe eta beste modu baten geratu da (errebisatzeko).\nAllegau gara ba, Trepada Tontora, eta amaiera apoteosikua izan dogu: natural batetik anklaje batera pasamanua ipiñi nahi izan dogu, eta Bikaiñen aktuaziño estelarrak pena guztiak ahaztu eragiñ deskuz: lehelengo “espitadantzia”, gubillan 3 metroko alturan lazuak eskumuturra estrangulau detsanian; eta gero, 45 minutu maillukadaka pasau ta gero, spit barruko hautsa prentsauta geratu jakonian (eta pasamanua ezin amaittu).\nHobe humorez hartzia bai. Biharbada 60 urtera helduta allegauko gara bai, espeleologo konpetentiak izatera.\negilea: ADES / ordua 16:58:00 No hay comentarios:\nPasiotxua UB-6ra eta explorazioa\nArgazkiak.org UB-6 estuasuna © cc-by-sa: ades\n10-III-19: Gotzon, Mikel eta Petrus Aulestiko Goierrira juan diraz, aurreko astietan prospektautako zuluak miatzera. Niko eta Oierrek lehelengo zatixan lagundu detsegu, UB-6 lezaraiñok hain zuzen be. Petrus geoposiziño kontuetan ibilli da, Mikel inguruak arakatzen eta Gotzon jaitsi da 6 bat metro; hortik behera bidia estutzen ei da, eta nahiz eta kostata pasau leiken eta haize korrientia ba dagon, hurrengo generaziñuendako laga dogu. Gero platanua jateko orduak jo desku, eta Niko eta nik kotxerutzko bidia hartu dogu; hiru exploradoriak aurrera segidu dabe, eta euren esku geratzen da handik aurrerakuak kontatzia.\nEgunez exploratzen ibili gara eta 4 leize aurkitu duguz. Batan bat utzi dugu segitzeko ez dugu materiala gehiago euki. 6 zulo katalogatu dugu.\negilea: ADES / ordua 15:11:00 No hay comentarios:\nEtiketak: aulestia, ub-10, ub-11, ub-6, ub-7\n"Pajeruen Gelie" eta... ¡¡erreka!! (eureka)\n10-III-13: Idoia, Gotzon, Silvi, Bikain, Antoine, Richard eta Oier.\nGAES-eko urpekarixak Saguzaharren Potzuko sifoia ikuskatzera juan dirazen bittartian, beste bostok Hito Erraldoian Gelaraiñok aurreratu gara, aurrekuan Gotzonek bloke artian somatutako erreka hori billatzeko. Azpiko lehelengo gelara allegau gara, handik destrepe arriskutsuan behera (hurrenguan soka bat ipiñi) bigarren gelara, eta hor desobstrukziño errez bat eginda, hirugarren gela haundi bat agertu da, goiko hiruren aldian haundixagua –Alperdoko haundiña, lehelengo kalkuluen arabera- eta ederragua: Joseba Iglesias “Pajero” Gelie izendatu dogu. Hor, pertsona normalak –Gotzonez aparte- soka bat bihar izaten dogu bajatzeko, eta hala instalau dogu (hurrenguan hirugarrengo anklajia kabezeran eta desbiadore bat ipiñi). Materixala faltan genkan, eta hiru lagun bakarrik aurreratu gara... eta han zeguan errekia. Gorutz juan gara topografiatzen, baiña ordu erdira bueltia egin dogu bestiak zain zeguazelako. Errekian erretratu bat hartu dogu (postura kontuak) eta beste bat Hito azpiko lehelengo gelan. Han Antoine eta Richard entzun doguz, bere urpeko lana egin eta gero guregana etortzen. Danok batera urten dogu, 7 ordutako ekittaldixa eta gero.\nOharra: hurrengo egunian, lehen aittatutakuaz gain, Trepada Tontuan be sokia ipiñi, bestela beti gabiz bata bestiari zapaltzen.\nHonek dira argazki batzuk Josu Granja maisuak atera zuenak pasadan aste buruan, Otxabide leizean. Eskerrik asko Josu erakutsi diguzun koben edertasuna.\negilea: ADES / ordua 15:57:00 No hay comentarios:\nEtiketak: josu granja, otsabide\n10-III-6: David, Iñaki, Pedro, Diego, Oscar (GAES); Andres (Burnia); Ipiña (GEA); Josu, Gotzon, Oier (ADES). Helburua: talde bittan banatuta, Otsabideko sarrera klasikotik azken sifoirako bideko irudixak hartzia eta ITX-80ko inkognita batzu argitzia.\nNi lehelengo taldian juanda, Itxinako tunel eta gela erraldoien bakardade illuna topau dot barriro, zazpi lagunen taldian juatiak emoten daben ikuspegi eta profundidade sentsaziñuaz gehittuta. Haitzuluan berezko edertasunaz gain, ederra da bebai honenbeste karga historiko dakan zulo baten zihar ibiltzia: 1968ko kanpalekuko letrerua, exploraziñuen historiak... Honek, eta taldian zeguan esperientzia maillia -ni kenduta, danak zeroien han 30 urte espeleo egitten, barrena- ondiok gehixago jaso dabe expediziño honen interesa. Nahi barik be, ikasi.\negilea: ADES / ordua 11:08:00 No hay comentarios:\nEtiketak: burnia, gaes, gea, itx-80, itxina, orozko, otsabide\n"SABIN" GALERIETAN BERRIZ\nSabin galerietan eskalada barria egin genuen. 70 metroak igo genuen eta Sabineko leza azpitik pasatu giñen, baina ez genuen kaleko argirik ezta testigurik ikusi ere. Sustraiak; hazurrak; marraskiloak; armiarma sareak...bai ikusi genuen. Horrexegaitik kalea ez da hurrun aurkitzen, baina...


PCko Xbox Game Passak aurten jasoko ditu EA Playko jokoak - Berriak - Game Erauntsia - Bideojokoak euskaraz\nPCko Xbox Game Passak aurten jasoko ditu EA Playko jokoak\nLander Unzueta | 2021/01/08 11:00 Berriak\nMicrosoften harpidetza zerbitzuak abenduan jaso behar zuen Electronic Artsen jokoen bilduma.\nPCko Xbox Game Passeko harpidedunek itxaron egin beharko dute EA Playko jokoak edukitzeko. Kontsoletako jokalariek pasa den azaroaren 10ean jaso zituzten Electronic Artsen zerbitzuko jokoak; PCkoek abenduan jasoko zituztela agindu zuten Microsoftekoek.\nHala ere, zerbitzuaren arduradunek atzera egin dute. Orain egun batzuk Xboxeko blogean argitaratutako artikulu batean pazientzia eskatu zuten EA Play datorren urtera berandutzeko erabakia hartu ondoren.\nZergatia zehaztu gabe, Electronic Artsekin eratutako akordioak aurrera egiten duela azaldu zuten bertan: “jendeari eta komunitateei bideojoko handiak ezagutzera emateko gure pasioa berbera du EAk, eta argi daukagu elkarrekin lan eginda gure erabiltzaileei esperientzia apartak eskaintzeko aukera izango genuela. Hori lortzeko Xbox Game Passaren esperientziari denbora gehiago eskaini behar diogu”.\n2021eko lehen hilabeteetan azalpen gehiago ematea aurreikusten dute. Kontsolen kasuan Xbox Game Pass arruntarekin jokatu daiteke EA Playko jokotera; PCko kasuan Xbox Game Pass Ultimatera harpidetuta izatea derrigorrezkoa izango da.


karsoildu / kartabera\nkarta 1 iz txartel moduko kartoi zatia, alde batean irudi bat duena, hogeita hamar, berrogei edo berrogeita hamabi banakotako multzoetan hainbat jokotan erabiltzen dena.\nKartak, fitxak eta whiskya, hori baino ezin duk egon poker mahai baten gainean. Xabier Paya «Desio izeneko tranbia» - Tennessee Williams - 80. orr.\nHizketan ari da kartak banatu bitartean. Xabier Paya «Desio izeneko tranbia» - Tennessee Williams - 82. orr.\nKartak eskatzen zituen, eta bakar-jokoan aritzen zen. Joan Mari Irigoien «Odolean neraman» - 89. orr.\nErne zelatatzen zuten, zein karta botako. Jose Morales «Arima hilak» - Nikolai Gogol - 34. orr.\nAfaria bukatuta, kartak eskatu zituzten. Alberto Barandiaren «Mundu txikia» - 71. orr.\nKarta batera jokatuko dizkiat hil guztiak, eta organotxoa ere bai. Jose Morales «Arima hilak» - Nikolai Gogol - 124. orr.\nLuze gabe, whistean jokatzeko kartak eman zizkioten Txitxikovi. Jose Morales «Arima hilak» - Nikolai Gogol - 32. orr.\nAhuldadea iruditzen zait, kontrarioari kartak erakustea bezala. Anjel Lertxundi «Zorion perfektua» - 25. orr.\nEz bainituen karta guztiak neure esku, ezta gutxiago ere. Joan Mari Irigoien «Ipuin batean bezala» - 113. orr.\nKarta horiek gizon figurak zituzten, beren koroekin eta zaldiz. Pablo Sastre «Eguzkipekoak» - 77. orr.\nEz dira karta txarrak jokoan sartzeko. Karlos Zabala «Parisen sabela» - Emile Zola - 339. orr.\nNago Rakel karta onenak noiz etorriko zain dagoela... Patxi Zubizarreta «Jeans-ak hozkailuan» - 164. orr.\nDena karta bakar batera jokatzearen arriskuak erakarri ninduen, hain zuzen ere. Berria - Kultura 2006-01-19\nAzken aukera izan daiteke burura etorri zaidana, jokatzeko azken karta. Migel Angel Mintegi «Denak du bere prezioa» - 280. orr.\nUstelkeriaren salaketaren karta jokatzen ari da jada oposizioa. Berria - Mundua 2004-05-12\nGobernuak [Espainiakoak] esan zidan talde batzuk torturaren karta erabiltzen dutela haren kontrako kanpaina egiteko. Berria - Euskal Herria 2006-01-28\nProzesua baldintzatzea, ezker abertzalea ahultzea eta jokoa karta markatuekin hastea. Berria - Harian 2006-03-17\nBadut uste amerikar ordezkari batek eskatu digula bakoitzari gure jokoko kartak ager ditzagun azkenean. Piarres Xarriton «De re publica edo politikaz» - 153. orr.\nSamuel Sanchez eta Contadorri buruz, ez dira gezurretan jardun, baina handira jotzeko karta nahikorik ez zuten, eta galdu egin dute. Berria - Kirola 2006-04-09\nBarbaroek bizitzeko zertzen dituzten borroka beldurgarrietan karta irabazleak ez direla indar hutsa, baizik eta iraunkortasuna, mendekua, gupidarik eza, azerikeria eta zitalkeria. Iñaki Mendiguren «Historiaren azterketa II» - A.J. Toynbee - 167. orr.\nKarta-banatzaileak joko horien artean bat hautatzeko aukera izaten duela, eskua berari dagokionean. Jon Muñoz «Harreman arriskutsuak» - Choderlos de Laclos - 533. orr.\n"Jokoa zabalik dago" esan zuen karta-emaileak. Iñaki Zabaleta «110. Street-eko geltokia» - 78. orr.\nDutertreri begiratzen diot, nire karta-botatzaile eta behatzaileari. Josu Zabaleta «Gerrako pilotu» - Antoine Saint-Exupéry - 22. orr.\n-Zu bezalako karta-jokalari batek ezin du ezer egin bere halabeharraren kontra. Anjel Lertxundi «Konpainia noblean» - 72. orr.\nKarta partida amaigabeak, garagardo epela. Alberto Ladron Arana «Eguzki beltzaren sekretua» - 195. orr.\nBeste lagun batekin nabilek hemen, oso argia ere mutila, eta karta-saio batera joatekotan geratu gaituk. Irene Aldasoro «Dublindarrak» - James Joyce - 115. orr.\nIkusi nituen gudu batetik bizirik irten zirenak, posta-txartelak bidaltzen; ikusi nuen Mirzapur-eko erakustoki batean espainiar karta-pilo bat. Juan Garzia «Ipuin hautatuak» - Jorge Luis Borges - 169. orr.\nMari Errautsen kalabaza karroza bihurtzea ez zitzaidan begitantzen harrigarriagoa umore oneko zegoenean gure aitak egiten zituen karta-jolasak baino. Juan Garzia «Sagua, eulia, eta gizakia» - François Jacob - 39. orr.\nik beherago 15. 7999\nLiburua irakurtzen amaitutakoan ezerk ez zukeen arima aztoratuko, eta irakurlea berriro itzul zatekeen karta-mahaira, jokoak Errusia osoa jostarazten baitu egun. Jose Morales «Arima hilak» - Nikolai Gogol - 353. orr.\nHarryk beren kasa nahasten ziren joko-kartak hankapean zapaldu zituen nahi gabe, lurrean baitzeuden.. Iñaki Mendiguren «Harry Potter eta sekretuen ganbera» - J.K. Rowling - 40. orr.\n5 (etorkizuna asmatzeko erabiltzen direnak)\nAma beti izan diat alde, eskuko marketan eta taroteko kartetan izar bat pizten ikusi zuenetik Italiako zeruan. Joan Mari Irigoien «Lur bat haratago» - 120. orr.\nTaroteko kartak eta umekeria horiek guztiak utziko balitu... Joan Mari Irigoien «Lur bat haratago» - 252. orr.\nEstazioetan gauza piloa erosten dut: abanikoak, labana txikiak, teniseko pilotak, tarot-kartak, [...]. Unai Elorriaga «SPrako tranbia» - 120. orr.\n"Atera diren kartak Dorrea, Epailaren karta, Heriotzarena...". (Itxasok hasperen larri bat egin du). Pako Aristi «Urregilearen orduak» - 278. orr.\nHeriotzaren kartak aldaketaren bat adierazten du, edo depre zaudela, besterik ez. Pako Aristi «Urregilearen orduak» - 278. orr.\nEtorkizuna kartetan nola irakurri. Joxan Elosegi «Nola hustu nuen gurasoen etxea» - Lyidia Flem - 90. orr.\nOtoitz egin ostean kartetan etorkizuna igartzea bururatu zitzaidan lotara joan aurretik. Jose Morales «Arima hilak» - Nikolai Gogol - 85. orr.\n6 gutuna, eskutitza.\nAtera zuen Santxok bere kolkotik karta ireki bat eta honela ziola ikusi zuen dukesak: [...]. Patxi Ezkiaga «On Kixote Mantxako» - Miguel de Cervantes - 166. orr.\nAurreko karta lau zati egiten nuela, beste karta bat idazteari ekin nion. Joan Mari Irigoien «Ipuin batean bezala» - 143. orr.\nIspilu bakoitzaren atzean gutun bat, edo karta-sorta zahar bat, edo galtzerdi bat. Jose Morales «Arima hilak» - Nikolai Gogol - 72. orr.\nDesesperazioak eman zion, ausaz, karta hura idazteko ausardia. Joan Mari Irigoien «Ipuin batean bezala» - 141. orr.\nAdiskideei bidalitako kartak zeuden: ofizialei, goi-goiko pertsonaiei, anarkista ezagunei, idazle susmagarriei [...]. Matías Múgica «Hiltzaile baten aitormena» - Joseph Roth - 106. orr.\nKarta argitaratu zioten, eta alferrikako hitz zintzoz beteriko erantzuna heldu zitzaion Arartekoaren bulegotik. Iban Zaldua «Traizioak» - 111. orr.\nMinbiziak jota omen zegoen eta karta haiek guztiak erre nahi zituen hil aurretik. atzerriko gobernuentzat salerosleei emandako gomendiozko kartak. Harkaitz Cano «Pasaia blues» - 36. orr.\n"Maitasun kartak dira" izan omen zen bere azalpen bakarra. Harkaitz Cano «Pasaia blues» - 36. orr.\nGelditzen zirenean, edateko, jateko edo karta geografikoak aztertzeko [...]. Itxaro Borda «Zeruetako erresuma» - 247. orr.\nSevillako Isidororen Etymologiætan den karta zirkularra. Aurelia Arkotxa «Septentrio» - 56. orr.\nBelhaimen globoaren kartan. Aurelia Arkotxa «Septentrio» - 51. orr.\nTernuako karta zaharrenetan ere, kartegile eta pilotuek Groyako eta Belilako bi uharte handiak beti ongi agerrarazten zituzten. Aurelia Arkotxa «Septentrio» - 136. orr.\nNabigazioko tresnak, kaiera, lapitza, ezagumenean dugun mundu osoko karta. Edorta Jimenez «Sukar ustelaren urtea» - 37. orr.\nNabigazioko kartak ziren; ontziburuak zituenak. Edorta Jimenez «Sukar ustelaren urtea» - 239. orr.\nPan kapitainak kalkulatu zuen, nabigazio-karta kontsultatu ostean, ekainaren 21ean-edo helduko zirela Azoreetara. Julen Gabiria «Peter Pan» - James Matthew Barrie - 198. orr.\nNabigazio-tresnen kutxatxoa, [...] munduko karta ederra gordetzen zuena. Edorta Jimenez «Sukar ustelaren urtea» - 28. orr.\nZehatz izkiriatu nuen kaierean, eta horren ostean karta zabal-zabalik zetzan mahaira jo nuen, astrolabioak esandakoa haraxe aldatzeko, orratzaren bitartez. Edorta Jimenez «Sukar ustelaren urtea» - 38. orr.\n8 jatetxeetan, menua idatzita dagoen papera.\nSagardotegiko menua ere badute, baina guk karta eskatu dugu. Xabier Etxabe «Lurtarra da begiratua» - 203. orr.\nKarta ekarri zien menuarekin eta beste bat ardoekin. Joxemari Iturralde «Euliak ez dira argazkietan azaltzen» - 268. orr.\nJakiak aukeratzen hasi baino lehen ardoen karta eskatu zenuten. Joxean Agirre «Romain zen bere izena» - 20. orr.\nKarta luzatu dit: hasierakoetako bat aukeratzeko eskubidea dut: bost xerra txistor edo errefauak edo izkirak edo apioa saltsan, erretilu bat. Monika Etxebarria «Goragalea» - Jean Paul Sartre - 178. orr.\nMaîtrea zain dago doktorea eta komisarioa erreserbatura noiz joango, segidan bera karta eskaintzera joateko. Joxemari Iturralde «Euliak ez dira argazkietan azaltzen» - 282. orr.\nKarta utzi, bere ogia puska txikitan zatitu, eta mahai tresnak musu zapiarekin igurtzi ditu. Monika Etxebarria «Goragalea» - Jean Paul Sartre - 179. orr.\nHezkuntza publikoko eskola karta finkatu behar zuen bilkura aitzin tentsioa izan da nagusi hainbat herritan. Berria - Euskal Herria 2004-02-12\nKarta horretan oinarrizko hamar eskubide biltzen dira. Herria\nIngurumenari buruzko Nazio Batuen Stockholmeko Adierazpena, Naturaren Mundu Karta, Ingurumenari eta Garapenari buruzko Rioko Adierazpena, [...]. Itziar Eizagirre / Amaia Lizarralde «Garapen iraunkorra» - 125. orr.\nLurraren Eskubideei buruzko Karta. Itziar Eizagirre / Amaia Lizarralde «Garapen iraunkorra» - 95. orr.\nEuskal Ikasleen Eskubideen Karta da bere programaren oinarria. Herria\nEuropako hizkuntza gutituen eskubideak zaintzeko karta famatua. Piarres Xarriton «De re publica edo politikaz» - 40. orr.\nBakerako eta Adiskidetze Nazionalerako Karta izeneko legea iragan irailaren 29an onartu zuten herritarrek, Abdelaziz Bouteflika presidenteak bultzatutako erreferendumean. Berria - Mundua 2006-03-14\nEuskal-Herriaren alderako eskubideen karta-proiektu bat. Herria 2002-11-07\n10 txartel erako agiria.\nPasaporte zaharrak, frantses errepublikaren enbaxadako matrikulazio karta, hegazkin txartel erabiliak, argazki bat... Ramuntxo Etxeberri «Skyroom» - 71. orr.\nEta horrela, etapaz-etapa, nire erromes-karta zigiluz betetzen joan zen, amaieraraino, Konpostelako Santiagoraino. Iban Zaldua «Itzalak» - 119. orr.\nHura zen guretzat lanerako baimena eta Sejour karta lortzeko modu bakarra. Rafa Egiguren «Mentxakaren aitorpena» - Jose Ramon Goikoetxea - 192. orr.\nAlabaina, hemen ez zaio galdegiten laborariari sindikatuko karta hartzea. Berria - Ekonomia 2006-01-15\n11 ipar txartela.\nSartu zure kreditu-karta horretarako asmatua den irekiduran. prokuradoreak banku-karta bat ebatsi dio aleman kide bati, eta karta hori erabili emagaldu baten fagoreak ordaintzeko. Itxaro Borda «Hiruko» - 153. orr.\nKarriota betetzen da, mukurutzen astean behin, eta pagatzeko orduan herrokan jartzen, karta bankarioa eskuan nixtan, ahalaz agerian. Itxaro Borda «%100 basque» - 19. orr.\nEmazte xaharrari bizpahiru posta karta erosi dizkiot zigilu sari, eta pezeta zenbait eman. Piarres Aintziart «Santiago oinez» - 65. orr.\nOheratu eta, Mathiasek urte berri ona gutiziatzeko bidali zidan karta postalean idatzitakoa hiruzpalau aldiz irakurri nuen. Daniel Landart «Anaiaren azken hitza» - 189. orr.\n12 kartetan adlag\nAita Kasinoan, kartetan. Margotzen, garbiaren gainean garbitzen, erratza pasatzen, kartetan, patatak zuritzen, parkeko belar txarrak ateratzen... Anjel Lertxundi «Argizariaren egunak» - 47. orr.\nEdangela pribatu kez bete baten puska bat ikusten nuen, eta lau gizon kartetan. Koro Navarro «Artistakume baten erretratua» - Dylan Thomas - 14. orr.\nDiru asko galdu ditek kartetan. Jose Morales «Arima hilak» - Nikolai Gogol - 349. orr.\nLagunak kartetan hasi ziren. Pablo Sastre «Eguzkipekoak» - 310. orr.\nLebigre kartetan ari zen bezero batekin, piquet-ean, burdina pintatuzko mahaietako batean. Karlos Zabala «Parisen sabela» - Emile Zola - 166. orr.\nNire aldameneko mahaian estudiante batzuk, kafetegiko bezero bakarrak, kartetan ari ziren. Joseba Urteaga «Gertakizuna» - Annie Ernaux - 54. orr.\nEta baduk bikote kide finkorik kartetan jarduteko? Josetxo Azkona «Patata soro bat» - 56. orr.\nKartetan zihardutenei adiago paratu nintzen. Nolako itxura zeukan zurekin kartetan egin zuen arrotzak? Edorta Jimenez «Sukar ustelaren urtea» - 328. orr.\nShakespearek argiro esaten du: "Halabeharra duk kartak ematen dituena, gu gaituk kartetan egiten dugunak". Anjel Lertxundi «Konpainia noblean» - 71. orr.\nKartetan jokatu, irakurri eta horrelako gauzak Irabazten duten guztia kartetan jokatzen ditek, baina oso onak dituk. Xabier Olarra «Azken hitzordua» - Sandor Marai - 98. orr.\n-Martxa honetan kartetan ahaztu egin behar zaigu. Pedro Alberdi «Kafka Bilbon» - 90. orr.\n13 karta astral\nHoroskopoa eta karta astrala ditut alde. Joan Mari Irigoien «Odolean neraman» - 211. orr.\nKarta astrala nahi izanez gero, gutienez ere bi saio beharko ditugu. Aingeru Epaltza «Rock'n'roll» - 102. orr.\n14 karta egin\nMieltxok pozik eginen dio berriz ere karta, emakumea. Iñaki Zabaleta «110. Street-eko geltokia» - 74. orr.\n15 karta joko1 (orobat kartajoko)\nSoldaduak, afaldu eta gero, denbora pasa, karta jokoan hasi ziren. Whist karta-jokoan ari zirelarik. Mirentxu Larrañaga «Hona hemen gu biok» - Dorothy Parker - 72. orr.\nBere laguna itzuli zela ikusirik, karta jokoan aritzeko proposatu zion. Josu Zabaleta «Fantasiazko ipuinak» - Guy de Maupassant - 279. orr.\nKafean geratzen ziren bezeroak dominoan edo karta jokoan ari ziren. artillerialariak mahai baten inguruan eserita ikusi ditugu, karta-jokoan. Patxi Zubizarreta «Mirarien kalezuloa» - Nagib Mahfuz - 29. orr.\nKarta- eta dado-jokoak debekaturik zeuden. Juan Garzia «Bizi alegiazkoak» - Marcel Schwob - 141. orr.\nSuizidioari ere, bizitzaren kontra joka genezakeen azken karta-jokoari, ez al diogu gure buruaz beste egitea deitzen? Anjel Lertxundi «Argizariaren egunak» - 72. orr.\n16 karta joko2 karta sorta\nHeraclio Fournier enpresaburua, karta jokoen ekoizle ezaguna. Berria - Ekonomia 2004-04-16\nPoltsikotik karta-jokoa atera zuen. Koldo Biguri «On Camillo» - Giovanni Guareschi - 145. orr.\nBerehalaxe itzuli zen, botila bat ardo gorrirekin, eta eskuan karta joko bat zekarren, auzoko bati eskatua. Josu Zabaleta «Gauza baten ametsa» - Pier Paolo Pasolini - 157. orr.\nKarta-joko bat erakutsi zidan txaketaren barruko poltsikotik aterata. Bernardo Atxaga «Soinujolearen semea» - 374. orr.\nPatxadaz, irribarre eginez, karta-jokoa bi zatitan urratu zuen. hartu zituen karta-joko bateko lau batekoak; esleitu zion bateko bakoitzari hiriburu bat: [...]. Koldo Biguri «On Camillo» - Giovanni Guareschi - 145. orr.\nNi erreginetako bat nintzen zure karta-jokoan. Ander Irizar «Eszterren ondarea» - Sandor Marai - 114. orr.\n17 karta-parte pl\n17a karta (postal)\nEgun horietan aurkitzen ahalko dira errugbi munduko zernahi gauza: ator, tinbre, karta postal, pin's eta holako... Herria 2004-01-29\nNahi duenak karta gutun-azalean sar dezake, baina orduan tinbrea gehitu beharko dio. Berria - Euskal Herria 2006-04-08\n18 karta sorta\nHorrela esaten zieten lagunartean karta-sortako koloreei. Jose Morales «Arima hilak» - Nikolai Gogol - 33. orr.\nKarta sorta hartu eta lurrera jaurti zuen bere arrebak, amorrazioz. Harkaitz Cano «Neguko zirkua» - 167. orr.\nBeste haitzulo bat zen, erabat bestelakoa, karta sorta bat ostera nahastean bezala, estua lehen zabala zen lekuan, altua baxua zenean. Juan Garzia «Sistema periodikoa» - Primo Levi - 140. orr.\nPareta zirkular haien inguruko apalak bete-bete eginda zeuden hautsak hartutako lumez, kandela-muturrez, jokorako hainbat karta-sorta higatuz, zilar eta kristalezko bola ugariz, eta era askotako te-kikarez. Iñaki Mendiguren «Harry Potter eta sorgin harria» - J.K. Rowling - 86. orr.\n-Ea! -esan zuen Nozdriovek, hatz-puntekin karta-sorta ertzetatik estutu eta apur bat kakotzen zuela, halako eran, ezen paperezko azal mehea urratu eta kartak askatu egin baitziren-. Jose Morales «Arima hilak» - Nikolai Gogol - 119. orr.\n19 karta zuri erabateko eskua.\n«Erabakiak karta zuria ematen die suizidei, Jerusalemen hautatu eta hautatuak izateko, eta utzikeria diplomatikoa da», esan zuen Alderdi Erlijioso Nazionaleko buru Zvulun Orlevek. Berria - Mundua 2006-01-11\nIragan urteko maiatzeko erretreten hilketa obratu zen garaian sindikatuek [...] karta zuria luzatu zioten gobernuari eta aurten, seguritate sozialaren aldaketa mailan gauza bera egiten dute. Berria - Kultura 2004-06-22\n20 menu karta jatetxeetan, menua idatzita dagoen papera. ik gorago 8.\nMenu karta luzatu zidan eta berehalaxe aukeratu nuen afaria. Joxemari Iturralde «Euliak ez dira argazkietan azaltzen» - 71. orr.\n; aldeko karta (3); emakumeen eskubideen karta (4); erromes karta (8); eskola karta (13); eskubide karta (3); eskubideen karta (39); euro karta (4); gazteriaren eskubideen karta (4); gomendiozko karta (7); herriaren eskubideen karta (6); karta atera (3); karta aurkeztu (3); karta bat har (3); karta bat hartzen (4); karta baten hartzerat (4); karta berria (3); karta egin (5); karta egingo (3); karta emaileak (3); karta erabiltzen (3); karta erakutsi (3); karta finkatu (4); karta joko (21); karta joko bat (10); karta jokoa (9); karta jokoak (7); karta jokoan (35); karta jokoan ari (7); karta jokoaren (3); karta jokoari (3); karta jokoetan (3); karta luzatu (3); karta mahaira (3); karta onak (4); karta partida (5); karta postal (3); karta sorta (10); mapa edo karta (3); nire erromes karta (6)\nkartak atera (3); kartak banatu (3); kartak banatzen (3); kartak botatzen (4); kartak ematen (3); kartak ezkutatzeko (3); kartak mahai gainean (6); kartak markatuta (3); kartak nahasten (4); kartak utzi (3)\neskubideen kartan (3)\neskubideen kartaren (6)


Etxerat AE - Giltzapean 31 urte bete dituen Ion Kepa Parot euskal presoak positibo eman du Covid19ko proban eta berehala askatu behar dutela eskatzen dugu\nGiltzapean 31 urte bete dituen Ion Kepa Parot euskal presoak positibo eman du Covid19ko proban eta berehala askatu behar dutela eskatzen dugu\nETXERAT (2021-III-18). Mureteko espetxean (425 km) giltzapean dagoen Ion Kepa Parot, preso politiko baionarrak, positibo eman du Covid19ko proban eta isolatuta dago ziega batean. Gaixotasunaren zenbait sintoma izan ditu Parotek azkeneko egunetan.\nEtxerat elkartetik adierazi nahi dugu kezka sakona dugula, Ion Kepa pairatzen ari den egoeragatik. Izan ere, euskal preso politikoak 31 urte bete ditu jada espetxean eta horrek lotura zuzena du, zalantzarik gabe, bere osasunaren narriadurarekin, besteak beste asmatikoa baita, eta horrek bere egoera larriagotu baitezake. Ion Kepa Parotek 70 urte beteko ditu maiatzean.\nFrantziako Justizia Ministerioak, euskal preso politikoen kasuan, osasun-arloan lan egiten duten nazioarteko erakundeen gomendioei eta jarraibideei jaramon egin ondoren kutsatu da Ion Kepa Parot. Gogoratu beharra dago, pandemia hasi eta handik gutxira, COVIDaren testuinguruan, presoak askatzeko gomendiioa luzatu zutela nazioarteko erakunde ezagunek, besteak beste, Munduko Osasun Erakundeak eta Nazio Batuek, preso gaixoak, adinekoak edo zigorraren zati handi bat beteta dutenei lehentasuna emanez.\nHori gutxi balitz, Frantziako agintariek ez dute martxan jarri presoenganako txertaketa-planik; presoek arrisku handiko taldean daude eta, hala ere, neurri murriztaileak eta komunikazioak eteteko neurriak baino ez dira jarri martxan. Izan ere, berriki jakin dugu Jon Gurutz Maizari eta Jakes Esnali, biak Lannemezanen preso, COVID19aren aurkako txertoa jarri dietela; ez, ordea, Frantziako Estatuko beste 25 euskal presoei.\nDei egiten dugu konbokatutako mobilizazioetan parte hartzera. Ion Kepa Parotek Euskal Herrian egon behar du, bere etxean, bere gertukoekin eta berehala.


"Konpainia on bat ikusita ezinezkoa da baleta ez gustatzea" — dantzan.eus\nHemen zaude: Hasiera › Hemeroteka › "Konpainia on bat ikusita ezinezkoa da baleta ez gustatzea"\n"Konpainia on bat ikusita ezinezkoa da baleta ez gustatzea"\nEliteko dantzaria izan zinen, balet akademia handi baten buru... Eta Euskal Herrian apenas ezagutzen zaituen jendeak.\nHemen ez dago balet kulturarik. Pentsa niri Euskal Herrira etortzean zer gertatzen zitzaidan. Herrira etorri eta jendeak agurtzerakoan galdetzen zidan, "kaixo, zer moduz Ingalaterran?". Eta gero, betikoa, "zer lan egiten duzu?" "Dantzaria naiz" ûnikû. "Bai, baina zertan lan egiten duzu?".\nOrain, Lucia Lakarra ezaguna da Euskal Herrian. Balet kultura garatzen ari den seinale?\nOraindik ere balet mundua txikiegia da hemen. Donostian badaude balet eskola onak, Miarritzen ere bada bat... Egia da Lucia Lakarra eta beste euskaldun batzuk badirela onak, baina lastima da, formatzera kanpora atera behar izan dute, hemen ezinezkoa baita. Kursaalera edo Maria Kristinara ere konpainia asko etortzen dira, baina asko kanpokoak, hemengo zerbait egon behar litzateke.\nJendeak ezagut zaitzan, gerrako umea izan zinela esan behar aurrena.\nGerra zibilak Zarautzen harrapatu gintuen, eta anai-arrebak Bilbora joan ginen gurasoekin Eusko Jaurlaritzak prestatutako etxe handi batzuetara. Baina guretzat arriskutsuegia zela eta urte bete baino gutxiagora, 1937an, Bilbotik Ingalaterrarantz atera ginen. La Habana izeneko barku batean joan ginen 4.000 errefuxiatu, denak goseak. Oroitzen naiz itsasontzian behin pastela eman zigutela eta guk maletan gorde genuela, badaezpada, Ingalaterran gosea pasatuko genuenerako. Bi arrebak nirekin zihoazen, Elik hamabi urte zituen, Lorek bederatzi, eta nik zazpi. Haiek nik baino gehiago sufritu zuten, ni inozente bat nintzen. Oroitzen dut Bilbotik ateratzerakoan gurasoek Eliri nola esan zioten: "Orain zu zara bi hauen ama". Elik serio hartu zuen eta beti eskutik heltzen zigun, ez zigun uzten edonora joaten, berak zaindu gintuen.\nIngalaterran, aurrena Southamptonen eduki gintuzten, kanpamentu batean. Hiru hilabeteren ondoren Ingalaterrako kooperanteen elkarte batek hartu eta Kent konderriko etxe batera eraman gintuen. Guretzat paradisura iristea izan zen. Gainera, gerora Bigarren Mundu Gerrarekin juduak eta poloniarrak ere iritsi arren, gu izan ginen Ingalaterrara heldu ziren lehen errefuxiatuak. Nobedadea ginen eta jende asko joaten zen gu ikustera. Burdinen artetik begiratzen ziguten, ea nolakoak ote ginen espainiarrak, zoologikoko animaliei begiratzen zaien bezala. Igandetan familia ingelesak etortzen ziren eta haiekin tea hartzera, edo bazkaltzera gonbidatzen gintuzten.\nGurasoekin nola komunikatzen zineten?\nAstean behin-edo, eskutitz bat idazten genien. Uste dut Elik idazten zuela hiruen izenean, guk esan eta hark idatzi. Hori bai, ez zigun inoiz gaizki zegoen ezer esaten uzten, ezin genuen esan ez genuela ez libururik eta ez jostailurik. "Ez, hori ezin duzu jarri, bestela kezkatu egingo dira, zuk dena ongi doala esan." Beraz, gurasoek pentsatuko zuten gu izugarri ongi geundela. Tira, egia esan, materialki ez geunden gaizki, baina gurasoak falta zitzaizkigun, gurasoak eta goxotasuna.\nGerra zibila gutxi ez balitz, gero Bigarren Mundu Gerra...\nBai, gu egon ginen lekutik oso ongi ikusten zen gerra, handik gertu baitzegoen Ingalaterrako armadaren armamentua ekoizten zen fabrika. Gainera, parez pare geneukan soldaduak ibiltzen ziren zelaia, eta han ikusten genituen soldaduak beren metraileta eta beren tanke. Niretzat hura Bilbora itzultzea bezala izan zen, eta beldurra pasa nuen.\nBritz-a ere, bonbardaketa handia, Kenteko etxe hartatik bizi izan genuen. Londres hirigunea bonbardatu eta txikitua utzi zuten. Gu handik gertu geunden, eta oroitzen naiz kolegiotik atera beharrean ere izan ginela. Pentsa guretzat zer zen, Ingalaterrara errefuxiatu eraman gintuzten, kolegio hartara iritsi, eta kolegio hartatik berriz ere Canterburyra errefuxiatu beharra. Ondoren, gerra purian-purian zegoela, kolonia espainiarrera eraman ninduten, hamalau urterekin. Kolonia hartan ikasi nuen gaztelera.\nEta egun batean, kasualitatez, baleta deskubritu zenuen.\nBai, arte ederrak ikasten ari nintzela irakasle batek Londresera baleta ikustera eraman gintuen. Ikusi eta segidan esan nuen: "Hauxe da nik egin nahi dudana." Txundituta gelditu nintzen, eta hainbestekoa izan zen txundimena, ez nuela baletean hasi arteko bakerik eman. Arte ederretako klaseetara joan beharrean, liburutegira joaten nintzen eta egun osoa han ematen nuen baletari buruzko liburuak irakurtzen. Hamabost urterekin baletean hasi nintzenerako, banekien baletaren historia guztia. Gainera liburuetan ikusten nituen argazkiak, eta nire oinei eta hankei begira, pentsatzen nuen: "Nire gorputza egokia da, nik ere egin nezake hau". Banekien egin nezakeela.\nEsana duzu euskalduna zinelako hartu zintuztela Londreseko konpainian.\nKonpainiako zuzendaria irlandarra zen, Ninette De Valois, asko gustatzen zitzaion folklorea zen guztia, eta hark esan zuen ni interesgarria izan nintekeela. Euskaldunak ikusiak zituen dantzan, eta pentsatu zuen "hau haiek bezalakoa baldin bada, balio du guretzat". Hala izan zen. Bestalde, hain gazte izanik nuen konbikzio horrek konbentzitu zituen denak. Ikusi zuten mutil hari nahi zuena egiten utzi behar zitzaiola, bestela alde egin edo zer edo zer egingo zuela.\nBaina esan behar da nahiko bihurri eta menderakaitza ere banintzela, eta ez neukala baletak eskatzen duen diziplinarik. Bizitza librea eduki izan genuenez ordura arte, asko kosta zitzaidan puntualtasunera jartzea. Berandu heltzen nintzen klaseetara, eta De Valois-ren liburuan hala jartzen du: "Guregana datorren haur euskaldun honi kasu egitea erabaki dugu, bere dantzarako talentua leku guztietara berandu iristeko duen gaitasuna bezain handia baita". Hori piropo handi bat da niretzat.\nHamabi ordu pasatzen zenituzten egunero baletean. Hainbeste lan egin behar da baleteko dantzari izateko?\nBai, landu ezean ez duzu zer eginik, eta egun osoan egin behar da lan. Behin bide bat aukeratutakoan beste guztia sakrifikatu behar da. Baleteko karrera egiteko modu bakarra hori da. Zeren eta baletaren errepertorioa oso zabala da, milaka pauso ditu, eta denak jakin behar dira.\nEta behin profesional egindakoan, nolakoak dira dantzari baten egunak?\nKonpainian, goizeko hamarretan hasten genituen klaseak, ordu bata aldera jateko ordua izaten zen, eta arratsaldeko lauak eta erdiak edo bostetan antzokira joaten ginen ikuskizuna prestatzera. Ikuskizuna zazpietan hasten zen, eta bukatu berriz, gaueko hamarrak eta erdiak aldera. Ondoren afaldu, eta gauerdia baino lehen oheratzea komeni zen. Larunbata izanez gero, agian atera eta parranda pixka bat egingo genuen, baina askotan ez genezakeen egin, biharamun goizeko hamarretan klasean behar genuelako. Horrela egunero. Jirak egiten genituenean, berriz, are gogorragoa zen.\nEgunero izaten zenituzten jende aurrekoak?\nBai, egunero. Ni Covent Gardenen egon nintzen, Londreseko operan. Oso konpainia ezaguna zen gurea, eta egunero betetzen zen antzokia. Covent Garden antzokian 2.500 lagun sartzen ziren. Igandetan ia beti antzokiko txarteldegira joaten ginen sarrera asko saldu ziren ikustera, eta aste guztirako denak salduak zeudela esaten ziguten. Pozik gelditzen ginen, beste indar bat ematen zizun dantzarako.\nEta noiz iristen da balet dantzaria antzoki beteko ikuslearengana?\nHorretarako publikoa konkistatu behar duzu. Ikusleak ordaindu egin du zure dantza ikustearren, eta zuk zure dohainak erakutsi behar dizkiozu, beldurrik gabe, konfiantza handiz. Adierazkortasuna da gakoa, mugituz adieraztea. Baina, hori niretzat ez zen batere zaila izan, nik berez nekarren hori. Adierazten banekien, teknika landu behar nuen, eta hori lantzea izan zen zailena. Teknikarik gabe ere ezin baituzu nahi duzuna adierazi.\nNola adierazten da zerbait, pauso batzuen bidez?\nPauso bakoitzak badu bere magia. Pauso bat egin zenezake automatikoki edo egin zenezake adierazkortasunarekin, sabel guztia sartuta, gorputz eta arimarekin. Zaila da hitzez azaltzen baina, esate baterako, oroitzen naiz nire maisuak nola esaten zidan jauzia gehiago eutsi behar nuela, airean iraun. Hasieran ezin nuen ulertu nola ote zitekeen airean iraute hori eta probatu gabe ezin da jakin. Hain zuzen hori da Nevskyk zuena, airean gelditu egiten zen. Fisikoki ezinezkoa da, baina sentsazio hori ematen zion ikusleari, bazirudien une batez airean izoztuta zegoela.\nBestalde, zuk mezu ezberdinak transmititzen dituzu baletean. Baleta erromantikoa bada, era batera mugitzen zara, komikoa bada beste era batera, eta klasikoa bada eskola klasikoko mugimenduekin. Ibiltzeko beste era bat da finean, pauso berdinak emanda ere ezberdin egin zenezake. Baletak aukera hori ematen dizu, balet bakoitza ezberdina baita. Balet bakoitzak bere pertsonalitatea du eta horixe da zaila, horra iristeko egiten da lan.\nGorputzaren poesia bezalakoa da...\nBai, mugimenduen arabera, izan zaitezke oso dramatikoa, edo oso komikoa. Nik egin nituen balet dramatikoak ere, eta asko gustatzen zitzaizkidan gainera, dena zen indarra. Suertea izan nuen nire errepertoriorako balet ezberdin asko egin nuelako.\nKoreografo batzuk libre uzten zaituzte, musika jarri eta zure zain egoten dira, sortzen uzten dizute. Frederick Ashton ingelesak esaterako, notak entzun eta "zuk zer egingo zenuke?" galdetzen zizun, eta zure erara egiten zenuen, ateratzen zitzaizuna. Orduan, "hori gustatzen zait", edo "hori aldatu egingo dugu" esaten zizun. Zure pausoak jartzen zenituen eta gero bere estilora moldatzen zituen. Beste koreografo batzuk ideia jakinekin etortzen dira, eta beraiek agintzen dizute.\nBaleta ikustera doanak ere, mezua jasotzeko, baleta ezagutu behar al du pixka bat?\nEz dut uste, kultura orokor pixka bat behar du, baina teknikarik ez du zertan ulertu. Ikusleak, baleta edo opera ikustera joanez gero, teknika ulertzen badu badaki ongi egin duten edo ez, baina ignorantzia ere ez da txarra izaten. Hanka sartzen duzu nonbait, eta espezialistak ez baldin badira, ez dira ohartuko. Kritikoek bai, garbi esaten dizute "halako lekutan erori egin zara", eta orduan, zuk kopeta zimurtu eta isildu egin behar duzu. Gainera, baleta ez ezagututa ere, konpainia on bat ikustera joaten bazara ezinezkoa da baleta ez gustatzea. Hain da osoa, pausoak, pertsonak, musika... Hainbeste erdipurdiko ikusi dugu, ona ikusita ezinezkoa dela ez gustatzea.\nErdipurdikotik horrenbeste al dago?\nMunduan gehiena erdipurdikotik dago, eta nik mania pixka bat badiot horri. Baina hori horrela da eta onartu beste erremediorik ez dugu. Nik hogeita hamar urterekin belauneko lesio bat izan nuen eta erretiratu egin nintzen, oraindik beste hamar urte on aurretik neuzkan artean, baina. Zergatik? Segitzeko esan zidaten, konponduko zela eta tratamenduan ere jarri nintzen, baina nik ezetz pentsatu nuen: "Erdipurdikoa izateko, nahiago dut utzi". Askotan, mina sentitu arren ez nuen ezer esaten eta dantzan segitzen nuen, baina are okerrago jartzen zitzaidan zauria. Egun batean, jauzi bat egin eta airean nengoen bitartean pentsatu nuen: "Hauxe da azken aldia dantza egiten dudana".\nBai, airean nengoela. Pauso batean jauzi egin nuen, baina airean nengoela banekien lur hartu beharra nuela, eta hartuko nuen kolpeak beldurtuta hala erabaki nuen: "Hauxe azkena".\nEta gero irakasle hasi zinen.\nOrduan Portugalen dantza eskola bat zabaltzeko eskaini zidaten eta hara jo nuen. Nik sorterrira itzuli nahi nuen baina hemen ez zegoen balet girorik. Ez dago oinarririk eta hori gabe oso zaila da baleta indarrean egotea.\nZertan asmatu behar du baleteko irakasle batek bere ikasleak puntako dantzari atera daitezen?\nArtea transmititzen. Balet irakasle batek eman egiten dio gazte bati, eta, esaterako, nire bi ikasle oni segidan antzematen zaie nirekin ikasiak direla. Batik bat adierazteko duten moduagatik.\nHorretaz irakasleak dantzaria izandakoa behar du?\nBai, batzuk ezetz diote, baina nik uste inoiz dantzatu ez baduzu ez zenezakeela irakatsi. Artista izan gabe izan zaitezke irakasle, baina ez da berdina, eszenan behar den adierazkortasun handi hori bazterrean uzten baituzu. Enrico Cecceti irakasle handia izan zen, besteak beste Ana Pavlovari eta Vaslav Nijinskyri irakatsi zion eta hark beti esan zuen: "Zorionekoa aurrez dantzaria izan den irakasle bat duen ikaslea".\nDantzari gazteak ikustean segidan antzematen da nork duen talentua eta nork ez?\nBai, aitaren batean jakiten duzu nork balio duen. Talentua segidan antzematen da, oso nabarmena da, berezkoa. Gero gerta liteke zuk etorkizun ona aurreikusi eta huts egitea, edo ezin dezakeela ezer egin esan eta izar handi bihurtzea. Ikusi izan ditut horrelakoak.\nBaina zenbat dira izar bihurtzen direnak?\nOso gutxi. Nire eskolatik milaka pasa dira eta bost atera dira onak. Ingalaterrako Royal Ballet-en ere, hirurehundik gora ikasle dituen eskola batean, urtero behar bada pertsona bat aterako da talentu handikoa. Beraz, oso zaila da.\nDantzariak ba al du askatasunik inprobisatzeko?\nBai. Koreografo batzuei ez zitzaien asko gustatzen, baina, nik batzutan niretik zerbait jarri nahi izaten nuen eta ia inoiz ez zidaten esan gaizki zegoenik. Izatekotan ere esan izan zidaten: "Kontuz ibili zure inprobisazio horiekin". Aldiz, bizpahiru pertsona daudenean zurekin batera dantzan ezin zara aldatzen hasi, bestela besteak nahasten dituzu. Baina bakarrik bazaude inprobisatu dezakezu. Dena den, inprobisazioa ez da pausoak aldatzea, baizik eta egiteko modua. Esaterako, eskuineko belaunarekin izan beharrean ezkerrekoarekin lur hartzea pentsatzen duzu. Pentsatu eta egin.\nKoreografoa ere izan zara, nola sortzen da koreografia bat?\nNik musika asko entzuten dut, eta entzutearekin bat "honekin baleta egin nezake" pentsatzen dut. Orduan, daukazun jendearekin koreografia osatzen hasten zara. Baina garrantzitsuena musika da. Beharbada, baduzu egin nahi duzun zerbaiten inguruko ideia bat, eta gero horrekin doan musika aurkitzen duzu. Baina nik nahiago dut lehenik musika entzun, musikak berak esaten baitit: "Hemen dago!".\nBukatzeko, hitz egin dezagun euskal dantzaz. Esana duzu euskal dantza nahiko mugatua dela.\nEsaten nuen koreografiak egiteko unean dela mugatua. Nahiko trinkoa dela uste dut, gerritik behera asko lantzen da, baina besoak gutxi mugitzen ziren lehen. Urratsak, errepertorioa ere, ez da izugarria, beraz, zaila da hortik koreografia bat sortzea. Hala ere, gustatuko litzaidake egun batean euskal dantza baten inguruan koreografia bat egitea. Moldatu egin beharko litzateke, bere gordinetik atera, eta balet pixka bat sartu. Urrats horiek hartu eta baleta egiteko modura egokitu. Norbaitek hasi behar du.\nHerrian dantzatu gabea\n«Nire konpainia Bilbora etorri zen behin dantzatzera, baina ni soldadutzara joateko garaian nengoen, beraz, eramango ote ninduten beldurrez ez nintzen etorri. Nire herrian dantza egin nahi nuen nik, baina mugan hartuko ninduten soldadutzara eramateko, eta horregatik zuzendariak berak esan zidan: æEz, zu seguruago zaude hemen, eta hemen geldituko zara, LondresenÆ. Nire herrian dantzatu gabe erretiratu nintzen».\njaio: Zarautzen, 1930ean.\nPirmin Treku Portoko (Portugal) balet akademiaren sortzailea\nArte Ederrak ikasi zituen Londresen.\nBalet karrera egin zuen Londresen.\nSadlers Wells Ballet ûgero Royal Opera House bihurtu zenaû konpainian jardun zuen dantzari.\nMunduko antzoki handienetan dantzatua da: Covent Garden (Londres), Metropolitan (New York), La Moné (Brusela)...\nOndine filman parte hartu zuen 1957an.\nBaletak jatorri euskalduna\n«Balet klasikoak euskal dantzetan du bere jatorria. Luis XIV.a Nafarroako infantarekin ezkondu zen Donibane Lohitzunen, eta euskal dantzen jauziak eta urratsak berekin eraman zituzten Frantziara. Beraz, euskal dantzetatik sortu ziren baletaren posizioak. Gorteko maisuek mugimenduak garatu eta findu egin zituzten. Hortik sortu zen baleta».\n»Umetan, gerra etorri baino lehenago, euskaraz bakarrik egiten nuen. Gero Ingalaterrara eraman gintuztenean erabat ahaztu zitzaidan euskara eta haren ordez ingelesa sartu. Hamalau urterekin espainiar koloniara joan nintzenean gaztelera ikasi nuen, Portugalen portugesa, eta urtero Frantziara joaten nintzenez, frantses zerbait ere badakit. Orain, Zarautzen bertan ere arrebekin ingelesez hitz egiten dut, gainontzean gazteleraz moldatzen naiz. Baina Lore arrebak senarrarekin euskaraz hitz egiten du, senarra amorratua du horretan. Beraz, gure familiako bazkarietan hizkuntza guztiak nahasten dira, ingelesa, gaztelera, euskara...».


Leioa Txartela aurkeztu du gaur Udalak - leihoa.info\n2019 February 7, Thursday 2019 February 9, Saturday adminLeioa, Sarrera, Uncategorized\nBazkide diren saltokietan, zerbitzuetan eta ostalaritzan kontsumitzeko orduan abantaila ekonomikoak eta balio gehigarriak izango dituen tokiko merkataritza fidelizatzeko ekimen berri gisa aurkeztu du Udalak\nTxartelak abantaila ekonomikoak eta balio gehigarriak izango ditu bazkide diren saltokietan, zerbitzuetan eta ostalaritzan kontsumitzeko orduan. Mari Carmen Urbieta Leioako alkateak animatu egin gura ditu, «alde batetik, herritarrak, gure Leioa Txartel bat eskuratu dezaten; eta bestetik, bazkide ez diren merkatariak eta ostalariak, Elkarteko kide egin daitezen».\nTxartelaren eragile nagusiak\nLeioa txartel berriaren eragile nagusiak Leioako Merkatarien Elkartea, establezimenduak, herritarrak eta Caja Rural Navarra dira.\nMerkatarien Elkartearen bazkide diren establezimenduen bitartez martxan jarriko diren sustapen eta fidelizazio ekintzak koordinatu eta planifikatuko ditu. Establezimenduak proiektuarekin lankidetzan arituz eta herritarren artean txartelaren erabilera sustatuz, fidelizazio kanpainaren bitartez. proiektuarekin saltoki-zerbitzu guztiek egin ahal izango dute bat, eta herritar guztiek jaso ditzakete onurak. Herritarrei bazkide diren saltokietan, zerbitzuetan eta ostalaritzan egiten duten kontsumo arduratsua saritu gura zaie, abantaila ekonomiko eta balio gehigarri guztien partaide bilakatuz.\nAzkenik, Caja Rural Navarra ekimen berri hau gauzatzeko aukera eman duen bazkide teknologikoa da.\nUdala eta Merkatarien Elkartea, bestalde, eskutik doaz helburu komunak finaktzeko orduan: «Leioa kalitatezko merkataritza, turismo eta aisia leku gisa sustatzea; tokiko merkataritzaren garapena indartzea; bazkide diren establezimenduen ahalmen lehiakorra handitzen laguntzea, eta establezimendu horiek erakundeen aurrean duten ordezkaritza hobetzea; eta izaera ekonomikoa eta soziala duten proiektu teknologikoen garapenean aitzindari izatea», laburbildu du Mari Carmen Urbieta Leioako Alkateak.\nLigas de Euskal Herria: El masculino cae plantando cara al Urbat y el femenino B vence con holgura al Bidasoa XXI


Erain – bherria\n“Cotidianas” kasuari buruzko ikerketa\nEkimen hau elkarri laguntzeko eta zainketetarako komunitate bezala sortuko da Madrilgo emakume helduen artean, nahi ez diren bakardadeak prebenitzeko, genero-ikuspegiarekin. Hain zuzen ere, hirurogei urtetik gorako emakumeentzako topagune sortzailea eta soziala izango da.\nBilboko Udaleko gizarte- eta osasun-ekintzako arloek Larrialdi Plana diseinatuko dute modu inprobisatuan, eta konfinamenduko hilabeteetan garatuko dute kale-egoeran aurkitzen diren pertsonen premiei erantzuna emateko. Udalerriko bost kiroldegi urgentziaz prestatuko dira 328 pertsonari aterpea emateko, eta Hirugarren Sektoreko 8 erakunde kontratatuko … Gehiago ikusi\nPsikobizi kasuari buruzko ikerketa\nProiektuak Bizkaiko biztanleria osoaren eta, bereziki, pertsona ahulenen eskura jarri zuen telefono bidezko arreta psikologikoaren zerbitzua, 60 profesionalek, krisi-egoeraren aurreko arretan adituak ziren pertsonek, artatua. Guztira, 504 kontsulta jaso zituzten, horietako %74 emakumeek egindakoak.\nKatearen loturak kasuari buruzko ikerketa\n2020. urtean zehar, pandemia bete-betean, patologia dualeko arazoak dituzten pertsonen amen elkarte batek (Arrasateko udalerrikoa), haien senitartekoen egoera soziosanitarioa larriagotu zela ikustean, herriko udalarekin harremanetan jarriko da pertsona horiekin lan-plan bat garatzeko.\n“Grupo de salud San Diego” kasuari buruzko ikerketa\nOsasun komunitarioko lantaldea honako hauek osatzen dute: Vicente Soldevilla eta Martinez de la Riva de Vallecas (Madril) osasun-zentroetako profesionalek, auzoko hainbat auzo-elkartek, Plataforma por la Sanidad Pública plataformak eta beste osasun-zentro batzuetako profesionalek.\nErain-en ikerketaren laburpena\nLantalde honetan zainketen inguruko lankidetza publiko-sozialeko hainbat ekimen aztertuko ditugu, bereziki osasun mentalaren esparruarekin lotutakoak. Lankidetzako proiektuetan ikaskuntza esanguratsuak, erabilgarriak eta aplikagarriak ateratzen saiatuko gara, erkideen ekoizpenaren ikuspegitik abiatuta.


Kategoriarik gabe archivos - MAIDER ALZAGA\nHasiera / Kategoriarik gabe\nKaixo Garberatik idazten dizuet, probadore ondoan dagoen besaulkian eseri ta zuei idaztea erabaki dut. Eskerrak eman nahi dizkiot, lehenik eta behin Donostiako Moda Klusterrari eta baita ere Garbera merkatal zentruari, beste behin ere hemen egoteko aukera emateagatik. Zuen laguntzarik gabe, ezinezkoa litzateke gu bezelako marka txikiek holako\nIstorioak, Kategoriarik gabe\nModa diseinatzaile bat Parisen\nTGV-an bidaia bat, japoniar bat eta jazkera kodeei erronka. Premiére Vision azoka bisitatu dugu, mundu guztiko 50.000 profesional baino gehiago joan diren moda eta ehunen erakustaldia. Maitasunaren hiria bezala ezaguna, argiaren eta modaren muin internazionaltzat ere hartzen da. Mundu mailako firma ospetsuenak eta diseinatzaile ezagunenak Paris\nferia textilferia textilmodamodamoda diseinatzaileaParísParístejidostejidostendentziakúltimas tendenciasúltimas tendencias


Gipuzkoanatura webgune berriak bailarako ibilbideak ere jaso ditu - Debagoiena - Goiena.eus\nGipuzkoanatura webgune berriak bailarako ibilbideak ere jaso ditu\nUxue Igarza 2020-05-21 16:04\nWebgune berriak parke naturalei, bide homologatuei eta ingurumen-hezkuntzako jarduerei buruzko informazio eguneratua eskaintzen du. Besteak beste, Gipuzkoako Mendi Federazioak eta Parketxe Sareak parte hartu dute sorreran, Foru Aldundiarekin elkarlanean.\nGipuzkoanatura webgune berria abiarazi du Gipuzkoako Foru Aldundiak beste hainbat eragilerekin elkarlanean, herritarrei parke naturalei, bide homologatuei eta ingurumen hezkuntzako jarduerei buruzko informazio praktikoa eta eguneratua emateko. Imanol Lasa Ekonomia Sustapeneko, Turismoko eta Landa Inguruneko diputatuak azaldu duenez, tresna egokia da lurraldean barneratzeko eta bertan dauden "altxorrak" ezagutzeko, eta baita Gipuzkoako turismo, merkataritza eta ostalaritza suspertzeko ere.\nWebgunean, bidezidorren bilatzailea dago; hain zuzen ere, Mendietako eta Natura Inguruneko Zuzendaritza Nagusiak diseinatu dituenak, Gipuzkoako Mendi Federazioarekin lankidetzan. Ibilbide bakoitzaren maparekin batera, iraupenari, zailtasun mailari, distantziari eta gainerako xehetasunei buruzko informazioa txertatu dute: "Berrikuntza nagusietako bat da dagokion tracka ordenagailura edo GPSra jaisteko aukera eskaintzen dela, guztira 171 ibilbide desberdin, gehienak publiko guztientzat eskuragarriak. Izan ere, Gipuzkoan 1.500 km-ko bidezidor homologatu daude".\nBailarako hainbat ibilbide gehitu dituzte, besteak beste, bizkar ibilbidea (Leintz-Gatzagatik Arantzazura), Arrasate-Arantzazu erromesbidea, Oñatiko Erregebide-Bedoña, Oro-Larrino-Urkulu-Aezaratza, Murugaingo bira, kurutzebarriko itzulia edota uraren bidea.\nIbilbideez gain, webguneak Gipuzkoako Parketxe Sareak antolatutako hezkuntza eta ingurumen aisialdiko jarduerei buruzko informazioa ere eskaintzen du: "Pandemiak iraun duen bitartean itxita egon diren parketxeetako zentroak dagoeneko prestatzen hasiak dira programazioak, ateak aurki irekitzeko asmotan". Gipuzkoan bost parketxe daude, horietako bat Debagoienean; Oñatin, alegia. Batez beste, 50.000 bisitari baino gehiago hartzen dituzte parketxeok urtean, eta Aldunditik, horiek babesten jarraitzeko deia egin dute.\nBestetik, natura parkeei eskainitako atala ere badago webgunean, izan ere, natura parkeak Gipuzkoako lurraldearen % 15 baino gehiago direla azaldu dute sustatzaileek eta "benetako paisaia kulturalak" direla gehitu dute. Natura parkeei eta biotopoei eskainitako atalean, gune babestuetan dauden bidezidorrak eta jolas eremuak erakusten dira.\nNatura eta ekonomia babesteko konpromisoa\nWebgunean informazio praktikoa ere eskaintzen da naturguneak babesteko, mendian ibiltzeko eta larrialdietarako: natura zaintzea, oinez ibiltzeko aholkuak, seinaleak, bidezidor motak... Aldundiko ordezkariek konpromisorako deia egin diete herritarrei: "Aldundiak dei egiten die Gipuzkoako herritar guztiei, uda atipiko honetan, lurraldeko landa inguruneaz eta bertako irakaskuntzez gozatzera; eta haren garrantziaz eta bertan bizi direnen lanaz kontzientziatzera". Bestetik, ekonomiari dagokionez, lehen sektoreari "laguntzeko" eta jarduera turistikoa "suspertzeko" ardura herritar guztiena dela gaineratu dute.


Peter Saganek garaipen handia lortu du Quimper-eko helmuga pikoan. Azken kilometroak %4.9ko batez besteko pendiza zeukan, eta eslovakiarrak pazientziaz eta indartsu sentitzen denaren ziurtasunarekin jokatu zuen. Azken 1.000 metroetan Philippe Gilbertek jo zuen aurrena, Colbrellik gero, baina Saganek denei aurrea hartu zien, eta aise menderatu aurkari guztiak. Bere bigarren garaipena da, eta bihar, edo larunbatean argituko da Gaviriarekin dagoen garaipen berdinketa zertan geratzen den.\nEtapa aurrekoak baino askoz politagoa izan zen, mugituagoa. Ibilbide gorabeheratsuak kalitate oneko txirrindularien ihesaldia osatu zuen (Chavanel, Calmejane, Edet, Skujins, Vermote...), baina tropelak, BMCk eta Borak zainduta, ez zien aukera handirik eman. Helmugarako 12 kilometro falta zirela irentsi zituzten, eta garaipena Saganentzat izan zen. Van Avermaetek jarraitzen du lider, eta oilarren artean ez zen mugimendurik egon. Denak aurrean sartu ziren.\nSeigarren etapa ere bizi-bizia espero da: Brest-Mur de Bretagne, 181 kilometrokoa. 3. eta 4.mailako mendate bana daude lehen 70 kilometroetan. Azken 20 milometroetan bitan igo beharko du tropelak Mur de Bretagne horma sonatua. Bi kilometroko aldapa da, %6.9ko batez besteko aldaparekin. Lehen 1.000 metroak %9.7ra, eta azken kilometroa %4ra. Bihar segundo batzuko aldeak egon daitezke onenen artean.


Bigarren saioa – Bilduma aske alternatiboak 2 – KZblog\nDuela zenbait hilabete Lehenengo saioa – Bilduma aske alternatiboak argitaratu genuen. Oraingoan bigarren saio aurkezten dizuegu, “Bilduma aske alternatiboak 2”, apartako beste hamar tresnekin. Ziur oso baliagarriak izango zaizkizuenak!\nBILDUMA ASKE ALTERNATIBOAK 2\n1. Blender: 3D diseinuak egitea nahi? Plataforma anitzeko programa aske honekin, argiarekin jolastu, errenderizazioak egin, animazioak eta hiru dimentsiotako grafikoak sortzeko aukera izango dugu.\n2. Etherpad: Talde lanak egiten dituzuela? Lasai hemen daukazue aukera. Etherpad web editore honekin, momentu berean egingo dituzue lanak besteekin. Hainbat lagunei textu bakar bat elkarrekin eta momentu berean editeatzea baliatzen die. Pertsona bakoitzak idazten duena kolore desberdinen bidez bereiztuko da. Lana egiten den bitartean, txateatzeko aukera ematen du komunikazioa erreztuz.\n3. MyPaint: Margotzea gustoko duzue? Diseinu grafikoa ere? Tableta digitalizatzaile erabiltzen baduzue, tresna aske honek marrazkiak eta baita ilustrazioak ere egiteko aukera eskeintzen du .\n4. Infrarecorder: CD/DVD grabaketak egiteko aukera izango duzue tresna honekin. Windows-en ere erabili daiteke. Eskeintzen dituen aukera anitzen artean honako hauek dira aipagarrienak: datu eta audioa grabatzea, WAV modukoak lortu, ISO irudiak sortu… Gainera, 31 hizkuntzatan eskura daiteke.\n5. VLC media player: Plataforma anitzeko eta kodigo askeko erreproduktore multimedia honek, makina bat fitxategi mota irakurtzeko gai da. DVDak, CD audioak…\n6. Mozilla Thunderbird: Posta elektroniko bezero honek, hainbat posta kontu kudeatzeko aukera ematen du leku bakar batetik eta ordenagailuko idazmahietik. POP eta IMAP protokoloak erabiltzeko gai da. Gainera Ligthning gehigarria instalatu dezakezue agenda erabiltzeko.\n7. AbiWord: OpenOffice.org Writer baino arinagoa eta plataforma anitzetan erabilgarria den testu prozesadorea. Oso erraza da erabiltzen.\n8. Chromium: Chromium kode askeko web nabigatzailea da.\n9. Tux Paint: Etxeko edozeinek margotu ahalko du tresna honekin. Etxeko txikiek zein helduek. Animatu!\n10. Keepass: Zuen kontu pertsonaletara sartzeko hainbat pasahitza dituzue ezta? Tresna honekin era seguru batean kudeatu ahalko dituzu guztiak. Gainera modu zifratu batean gordeta izango dituzue.\nBigarren saio hau, “Bilduma aske alternatiboak 2”, lagungarri izatea espero dugu. Kontaiguzue zuen esperientziak eta gomendaiguzue beste aplikazioren bat. Laister izango gera hirgugarrengo saioarekin.\nNork KZgunea| 2015-10-29T12:14:58+02:00\t2014/10/17|Informatika eta Teknologi berriak, Orokorra, Software Librea|Iruzkinik gabe


ELIKA Seguridad Alimentaria | Glutamatoa: EFSAk EEri proposatu dio berrikus ditzala gehienezko maila onargarriak - ELIKA Seguridad Alimentaria\nBidaltze data 13 uztaila, 2017\nAzido glutamikoa eta bere gatzak (E 620, E621, E622, E623, E624 eta E625), glutamato izenez ezagunak, elikagai-gehigarri gisa erabil daitezke Europa Batasunean. Elikagai ugariri gehitzen zaie zaporea areagotzeko.\nEFSAk berriz ebaluatu du elikagai-gehigarri gisa erabiltzen den glutamatoaren segurtasuna, eta balioetsi du eguneko ingesta onargarria (6 gatzen baturarako) eguneko 30 mg-koa dela pisuaren kg-ko.\nIDA hori lortzeko, segurtasun-faktore bat gehitu zaio eragin toxikorik antzeman ez zaion kopuruari (besteak beste, buruko mina, arteria-tentsioaren igoera edo intsulina-mailaren igoera).\nGaur egun, EBn elikagaiei kiloko 10 g glutamato gehitu ahal zaie, gehienez ere. Gatzaren ordezkoentzat, ontzaileentzat eta ongarrientzat ez dago baimendutako gehienezko mailarik.\nBerriz ebaluatzeko, EFSAko zientzialariek honako datu hauek bildu zituzten: benetako kontsumoari buruzkoak, elikagai-industrian erabilitako glutamato-mailak, eta estatu kideetan lortutako emaitza analitikoak. Horiekin guztiekin, balioetsi zuten elikagaiei gehitutako glutamatoekiko esposizioak gainditu egin dezakeela gehigarri horiek dituzten elikagai asko kontsumitzen dituzten pertsonentzako IDA (herritar-talde guztietakoak). Baita esposizio ertaina duten 1 eta 9 urte bitarteko umeentzako IDA ere.\nEFSAko adituek elikagai-gehigarriez gain aintzat hartu zituzten beste glutamato-iturri batzuk ere (elikagaiek berez dutena eta nutriente gisa gehitzen dena barne). Kasu horretan, antzeman zuten balioetsitako esposizioa askoz ere handiagoa zela hainbat herritar-taldetan (esposizio ertain-altukoak) proposatutako EIO eta gizakietan eragin kaltegarriak dituzten mailak baino.\nAurretik esandakoa aintzat hartuta, EFSAk proposatu du berrikusi egin behar direla baimendutako gehieneko mailak, bereziki azido glutamikoarekiko eta bere gatzekiko esposizioa eragiten duten elikagai-kategoriei dagokienez: okintzako produktu finak, zopa eta saldak, haragi eta haragi-produktuak, elikagai-osagarriak eta -gehigarriak


Uberan - Euskal Idazleen Elkartea - Aritz Mutiozabalekin solasean\nAritz Mutiozabalekin solasean\nGorren dantzalekua poesia liburua kaleratu berri du Maiatz argitaletxearen eskutik Osteguna, 2013-10-31\nGorren dantzalekua izeneko poesia liburua kaleratu berri du Aritz Mutiozabal idazle, kazetari eta musikariak Maiatz argitaletxearen eskutik. Begiak itxita, belarriak zabalik irakurtzeko elkarrizketa duzue hauxe.\nNon topa daiteke Gorren dantzalekua? Non ez?\nDantzalekua gizartea bera da, eta gorrak gizabanako guztiok gara neurri batean edo bestean. Askotan komeni zaiguna baino ez dugu entzuten, nahi dugun hori, eta horri heltzen diogu nahi duguna lortzeko. Baina bada bigarren dantzaleku bat, norberak bere baitan duena. Honetan ere eztabaida presente dago uneoro: bihotzak esaten dizunari kasu egin ala buruari? Sentipenak jarraitu ala arrazoiketa logikoak? Bietako zein entzun, eta bietako zeini gorrarena egin? Poema liburuak batez ere bigarren dantzaleku horretan egiten du dantzan.\nGorren dantzalekuan, bizitzan nola, “gor eta dantzari” izatea “entzun eta geldirik egotea” bezain kontraesankorra da?\nKontraesankorra da gizabanakoa ere halakoxea delako. Baita ni neu ere. Gaur egun pentsatzen dudana, gustuko dudana eta egiten dudana ezberdina da duela hamar urtekoarekin alderatuta. Eboluzionatzen joan da denboraren poderioz, eta eboluzionatzen joango da. Garapen hori barne-gatazkaren ondorioz ez ezik, gure inguruak eta gizarteak hartu duen norabidearen eraginez mamitu da. Hainbat eragilek bultzatzen gaituzte horretara, eta bidean bakoitzak erabaki ohi du noiz eta nola entzun eta horren harira dantzan egin edo geldirik geratu.\nPoema askotan aipatzen da liburuan zehar Gorren dantzalekua. Irudi horretatik, sentsazio horretatik abiatuta idatzi duzu liburu hau?\nHala da, bai. Liburua idazten hasi nintzenean, hasierako poemetan isiltasuna eta bakardadea bezalako hitzek leku handia zutela konturatu nintzen. Horri lotuta, Alejandro Gonzalez Iñarritu zinegile mexikarraren Babel filmeko pasarte bat etorri zitzaidan berehala gogora. Nerabe japoniar bat ikusten da dantzaleku handi baten erdian, eta bere ingurukoa musikaren erritmora mugitzen diren bitartean, bera geldirik dago isiltasuna baino ez duelako entzuten. Jokoz kanpo dago, galduta eta bakarrik, nahiz eta jende ingururatuta egon. Kontzeptu hori abiapuntu gisa hartu nuen nire buruarekin dudan borroka eta, oro har, guztiok dugu barne-eztabaida etengabea islatzeko. Entzumen arazorik izan gabe ere, maiz pertsona gor bat sentitzen garelako.\nLiburua ez dago ataletan banatuta, poemek ez dute titulurik, obsesioak eta irudiak han hemen lotzen eta errepikatzen dira. Bakarrizketa luze baten moduko liburua da?\nIzan daiteke halako bakarrizketa luze bat. Obsesioak eta mamuak joan-etorrian ibiltzen zaizkit, eta askotan iruditzen zait harri beraren kontra egiten dudala estropuz. Edo harri berak kolpatzen didala burua. Edalontzi txiki batean itotzen naizela. Eta, egia esan, barruak askatzeko ariketa izan da bilduma hau idaztea. Nire burua bilatzeko ariketa, hain zuzen ere. Horrexegatik, modu jarraian eta ataletan banatu gabe eta titulurik jarri gabe eman ditut argitara. Guztiak direlako, nolabait ere, Gorren dantzalekua, baina batez ere horrelaxe kanporatu nituelako, era naturalean eta gordinean.\nAurretik ezagutu dizkizugu beste lan batzuk, hainbat lehiaketen bidetik (Ispiluaren aurrean gogoetak (2001), Lo hartu aurreko buruhausteak saihesteko pilulen ondorioak (2006)). Zer harreman mota izan duzu orain arte poesiarekin?\nBi lan horiek Pasaia Hiria Poesia Lehiaketan birritan saritu nindutelako ikusi zuten argia. Bi edizio horietan baino ez nuen hartu parte, eta bere garaian beste poesia lehiaketa pare batean aurkeztuko nituen nire lanak. Institutu garaian hasi nintzen lehen poematxoak idazten, eta unibertsitatean piztu zitzaidan literaturarako harra; euskal literatura, literatura unibertsala eta idazte sormenari buruzko hautazko irakasgaiei esker. Bolada hartan asko idazten nuen, eta unibertsitateko azken urteetako eta bukatu ondorengo lehen urtetakoak dira gutxi gorabehera bi lan horietan agertzen diren poema gehienak. Kontuan izan behar da bigarren lanak (Lo hartu aurreko...) 2006an ikusi zuela argia, baina berez bizpahiru urte lehenago izan zela saritua. Harrezkero, gero eta gutxiago idazten hasi nintzen, guztiz utzi nuen arte. Bitarte horretan Neü musika taldea aritu nintzen buru-belarri gitarra astintzen. Taldearen dinamika desagertzen joan ahala, berriz ere idazketari heldu nion, 2010. urte inguruan, eta plazer bat izan da lozorroan utzi nuen zaletasuna berreskuratzea.\nBeharra sentitzen zenuen, nolabait, liburu hau lehiaketa ez den beste bide batetik plazaratzeko?\nLehenengo poemak idatzi eta gorraren kontzeptuari heldu nion unetik argi neukan liburua zela jomuga. Nire buruari erronka jarri nion poemategi luze bat egitekoa, baina behartu gabe, pixkanaka-pixkanaka. Poema batek bestea ekarri zuen, eta barruak askatzen joan ahala, gero eta erosoago sentitzen nintzen. Sortze-prozesuaren erdian testuak poesia lehiaketa garrantzitsu batera bidali nitzakeela ere pentsatu nuen, baina lana hankamotz zegoela konturatu nintzen. Gainera, iraupen luzeko lasterketa honen helmuga liburua zenez, gorrarena egin nion tentazioari. Orain, liburua kalean dela, oso harro nago hartutako erabakiarekin.\nMin handi bat sumatzen da liburuan, barne borroka etengabe bat... “sufrimendua” asko errepikatzen den hitza da...\nPoeta askori entzun izan diot idaztea terapia moduko zerbait dela beraientzat. Niri ere antzeko zerbait gertatzen zaidala aitortu behar dut: barruko ezinegona kanporatu ondoren, aske sentitzen naizela. Marina Abramovic artista entzutetsuak sorkuntzari buruzko halako pauta edo dekalogo bat egin zuen, eta arauetako batean dio mina, ezkortasuna eta tristura bezalako sentipenak ez direla batere egokiak zerbait sortzeko. Niri, aitzitik, guztiz kontrakoa gertatu zait orain arte. Esperientzia desatseginak, sufrimendua, baretzeko tresna bezala funtzionatu dit.\nBada norbera izatearen bilaketan halako gatazka bat, kontzientzia, errua...\n“Aldamenean itzalak dira,\nnigan sinetsi nahi dut”\nErraietatik idatzitako aleak dira, edo barne gatazka baten disekzioa?\nAurrera egiteko iraganera asko begiratzen duen lana da. Buruari kasu egin ala bihotzari kasu egin, eztabaida horretan, bietako bat gailentzen da, eta gerora damutu egiten zara. Edo damutzen ez bazara ere, beste bidea aukeratu izan bazenu gaur egun zer izango zen pentsatzen hasten zara. Bide zuzena benetan zein da? Norbera zoriontsu egiten duen hori, baina erabaki hori hartzea ez da horren erraza. Lehen pertsona singularrak baldin bagara ere, kolektiboetako partaide gara: familia, lagun taldea, lan taldea... gizartea, azken batean. Kolektibo bakoitzak arau ikusezin batzuk ditu, eta horren barruan rol bat jokatzen duzu. Benetan rol hori jokatzen duena norbera den ala txotxongilo bat...? Bakoitzak egin beharreko ariketa da.\nAurreko galderaren ildotik, bada erlijioaren presentzia gatazkatsu bat ere: Biblia, aingeruak, Jesukristo aipatzen da behin baino gehiagotan...\n“Fedea Jesukristok lapurtu zidan\nafter batean geundela”.\nNondik dator hori?\nJaiotzen garen unetik bataiatu egiten gaituzte, eta ondoren, bederatzi urterekin jaunartzea egiteko astero katekesiko klaseak hartzera bideratzen gaituzte. Inposatutako pentsakera bat sinestera behartu gaituzte txiki-txikitatik, eta artalde baten barruan sartu; erritu, otoitz eta abestiak behin betikoz iltzatuta utziz geure burmuinean. Moralitate kristaua, zeharka edo zuzenean, presente dago gizartearen egunerokoan. Nik elizari eta kristautasunari ez diot inolako sinpatiarik, baina askotan nire barne-eztabaidan ongiaren eta gaizkiaren, hobenen eta bekatuen, parametroak agertzen zaizkit. Moralitate kristau hori biraka darabilkit, eta, egia esan, beldurra ematen dit guztion gainetik jaun ahalguztidun bat dagoela esaten duten horiek, are gehiago haren aurean makurtu behar dugula diotenean. Hori guztia umore beltzez eta ironiaz aurkeztu dut poemetan.\nAhots poetiko baten bilaketarekin nahasten da tarteka barne bilaketa hori?\n“Irainduen poesian itota\nhondar ale bat naiz hondartzaren erdian;\nanker islatu naiteke argipean\naurpegia bustita, ezdeusa banintz bezala,\npilatuta ikusezin izateari uzten badiot ere\nEz dakit aparretan gailentzen\nEz dakit zerumugan nabarmentzen\nEz dakit norbait naizen adierazten\nhorrenbeste kalko elkarretaratuta,\ndistiratu nahi duen orratza\noharkabean ezkutatu da ilargia\nOraindik tristura sentimendua ezin dugu gainetik kendu\nitotzen nauen poesiak iraintzen nauelako\nAhots poetikoa topatzea nire burua bilatzeko ariketaren parte izan da. Berriro ere idazteko gai nintzela sinestea, eta horretarako balio nezakeela erakustea. Konfiantza berreskuratzea, alegia. Azken finean, idatzi egin nahi nuen, eta modu horretan ni neu izan, bai poemategiaren sortze prozesuan bai aurrerantzeko proiektuetan. Ahots poetiko edo literario hori entzuten jarraitu eta probetxua atera nahi diot.\nNorberarengan dagoen gatazka hori ezinbestean egiten du topo inguruarekin, gizartearekin...:\n“Harresiak altxa dituztenei,\nbabestu beharrekoa isolatu egin dutela esan\nBakardadean iltzatu dute askatasuna,\nindibidualismo berekoiari bide emanez\nGizartea gizabanako bihurtu dute,\neta biztanle adina herrialde sortu\nbakoitza bere eskuduntza, hizkuntza eta legeekin”\nZer nolako talka sortzen da hor?\nAurkezpenean azaldu nuen bezala, bi gor mota daude. Bata, entzuteko arazoak dituztenak, eta bestea, ez entzunarena egiten dutenak. Bigarren multzo horretan gizarteak berekoi samar jokatzen duela esaten nuen: interes propioak lortzeko komeni zaionari baino ez diola kasurik egiten. Gizabanakook bezala, sistema politikoak, ekonomikoak, sozialak, kulturalak eta erlijiosoak ere horrela jokatzen dute. Badirudi guztiei entzumena atrofiatu zaiela. Berdin dio milaka lagunek enegarren aldiz greba egiten badute, elkarretaratzen badira edo manifestazio batean aldarrikatzen badira, gizartearen zati batek eta agintariek ez entzunarena egiten jarraituko dute. Eskubideak askotan haizeak eramaten ditu. Dena dela, liburu hau ez da kritika edo manifestu politiko-sozial bat.\nBada heriotzaren presentzia bat, denborarekin eta batzuetan adinarekin lotuta:\n“Zahartzaroa heriotzaren uteroa da\nedozein unetan puzkatu daitekeena”\nZer nolako itzala da liburuan heriotzarena?\nPoemek kutsu existentzialista dute, eta heriotzaren eta bizitzaren arteko muga xumea agerikoa da horietan. Norbere burua bilatzea bizirik zaudela sentitzea bezala da, eta bizirik baldin banago, ez dut eserita geratu nahi Herio noiz etorriko esperoan. Horrez gain, inork ez daki noiz iritsiko den bere ordua, ezta zer topatu duen une horretan ere. Hil eta gero salda bero, baina jaio aurretik zer ginen eta hil ondoren zer izango gara? Lo gauden momentua izan daiteke heriotzagandik gertuen egon gaitezken egoera. Eztabaida hori behin baino gehiagotan izan dut nire baitan, eta liburuan islatuta geratu da.\nZein izan daiteke gorren dantzalekuan harrapatuta ez geratzeko bidea?\nEntzutea, errespetatzea eta norbere printzipioekin ados jokatzea, eta egiten duzunarekin gozatzea. Zoriotasuna bilatzen dugu guztiok, eta dantzalekuek zoriontsu egin zaitezkete gau batez edo bestez, baina ez bizitza guztian. Benetako zoriona eguneroko ñabardura txikietan dago.\nIRAKURRI egilearen poema batzuk\nElkarrizketa Noticias de Gipuzkoa-n


Santixa eguna eta San Esteban jaiak Uribarrin - Aramaio - Goiena.eus\nSantixa eguna eta San Esteban jaiak Uribarrin\nMaialen Regueiro 2019-07-27 10:46\nEguenean Santixa eguna ospatu zuten Aramaioko Uribarriko Gureixa auzoan. Eguraldiak lagunduta, meza, kalejira eta kantu bazkariaz gozatu zuten, besteak beste. Hala, asteburuan San Esteban jaiak ospatuko dituzte.\nSan Esteban jaietako egitaraua\nGaur, 12:00etan, meza egingo dute, abesbatzak lagunduta; 13:00etan, bolo txapelketa, eta trikitilariekin auzo-jira ere bai, aldi berean; 17:30ean, briska eta mus txapelketa izango dira; 18:00etan, ume jolasak; 19:30ean, Ertzak taldearen kontzertua; 21:00etan, afaria, Zuk ein, zuk jan; 22:30ean, azkenik, Los Clayton taldearen emanaldia. Domekan, auzoko hildakoen aldeko meza egingo dute, 12:00etan, eta karta jokoetako finalak, 12:30ean.


Etxe txikiago bat batera aldatuko zara? Goitik behera - IKEA\nEspazioa guztiz aprobetxatu biltegiratze adimentsuarekin\nEtxe txiki batera aldatuko zara edo estudio txiki batetan bizi zara? Zure hormak erabili! Nina Parkeborn, IKEA taldeko dekoratzailearen ideiarik onenek inspira zaitzatela 16 metro karratu baino ez dituen etxeari probetxu guztia ateratzeko.\nAtera iezaiozu ahalik eta etekin handiena espazioari.\n«Estudio honetan irudigile manga gaztea bizi dela imajinatu dut. Zentimetro bakoitza erabilgarria den etxe funtzionala izatea nahi nuen. Hori egiteko, etxebizitza Tetris joko bat balitz bezala imajinatu nuen, non espazio bakoitza bete daitekeen. Etxe honetarako konponbide pertsonalizatu bat sortzeko biltegiratze sistema moldagarria erabili dut. Erabili beheko apalak gehien erabiltzen dituzun gauzak gordetzeko eta gorde gorago edredoiak eta beste sasoiko arropa».\nSukaldea espazio txikietan sinplifikatu ezazu\n«Gazte horrek janari sinpleak prestatzeko, ontziak garbitzeko eta izoztutako janariak gordetzeko behar dituen gauza guztiak ditu minisukalde honetan. Indukzio-plaka eramangarri bat eta izozkailua gehitu ditut. Kako batzuk dituen ohol bat eseki dut, edukiontziak eta apal batzuk horman sukaldearen ondoan, sukaldeko oinarrizko guztiak gordetzeko lekua izateko».\nIkusten ez diren espazioak erabili itzazu\n«Ez ahaztu espazio guztia erabiltzeaz; askotan oharkabean pasatzen den lekua mahaiaren azpian geratzen dena da. Bi tiradera-altzari jarri ditut gurpilen gainean, edozein gauza gordetzeko, mahairako tresnak eta edalontziak, ezpainzapiak, belarrak eta espeziak eta biltegiratzeko plastikozko kaxak. Janaria prestatzen hasten denean, bat edo biak atera ditzake, gauza guztiak eskura izateko».\nEspazioa txikia denean, erabilgarri daukazun espazio guztia erabili behar duzu, sabaira arte».\nNina Parkeborn, IKEA taldeko dekoratzailea\n«Espazioa txikia denean, erabilgarri daukazun espazio guztia erabili behar duzu, sabaira arte.. Ohe altu minimalista gaztea hemen bizitzeko era adimentsua da, zoruko metro pare bat gehitzeko eta behean sofa bat jartzeko espazioarekin».\nSegundo batean presta zaitez\n«Hemen bizi den gazteari prestatu eta etxetik ahalik eta azkarren ateratzea gustatzen zaiola imajinatu nuen. Agian geroago bulegoan gosalduko duela edo bidean kafe bat eskatuko duela. Hortaz, atearen ondoan giltzak eta diru-zorroa gordetzeko eta ispiluan orrazteko aukera ematen zion gune bat izatea nahi nuen, bainugelara bueltatu ordez».\nEtxe bat bisitatzea: Aurkikuntzekin prestatutako neguko mahaia\nArazoa konpondu da: telefono mugikorrerako euskarriak bainugelarako


Laguntza:Mentoreak - Wikipedia, entziklopedia askea.\nAzpian agertzen diren wikilariak prest daude erabiltzaile berriei laguntzeko, erabiltzaile berriek egindako galderei erantzunez. Izen zerrenda hau iritsi berrien hasiera orrian erabiliko da, New Wikipedia Experience proiektuaren barruan Hazkuntza taldeak garatutako proiektua.\nMesedez, aurkez ezazu zure burua (240 karaktere gehienez), heldu berriek nor zaren ezagutu dezaten. Argiago izan dadin, ez sartu zure mezuan ez wikitestu ez loturarik. Ikus adibideak eta jardunbide egoki batzuk.\nLankide:Theklan|Hezkuntza programako kidea, edizioari buruz zein kontu teknikoei buruz galdetu ahal didazu.\nLankide:MerZab|Hasieran denei sortu zaizkigun zalantza eta arazo horiek ez daitezela Wikipedian aritzeko traba izan. Galdetu lasai eta arreta zuzenagoa nahi baduzu Donostian gera gintezke.\nLankide:Xabier Armendaritz|Ordenagailu aurrean ematen dudan asti libre apurrean, Euskal Wikipediako artikuluak hizkuntzaren aldetik zuzentzen aritzen naiz, gehienbat. Ni ere hasiberria izan nintzen, eta niri gogortxo egin zitzaidan hasiera hori erraztu nahi nizuke.\nLankide:Lainobeltz|Edozein zalantza, galdetu lasai asko.\nLankide:Luistxo|Eibarren eta Donostian aurrez aurre geratu eta laguntzeko prest.\nLankide:Iñaki LL|Euskarazko eta Ingelesezko Wikipedian luzaro aritua, hizkuntza eta historia gaietan batez ere. Galdetu lasai edizioko eta hizkuntzako gaiez oro har, lizentziez, eta Wikipediaren funtzionamenduaz.\nOrriaren azken aldaketa: 18 iraila 2019, 11:41.


Elektrizitate Larriadiak - IBERDROLA\nDena kontrolpean izan nahi dutenentzat, denbora gutxitan. 3 ordu baino lehenagoan laguntza izango duzulako, etxean argirik gabe geratzen bazara. Hilean 1,99€/hil. (2,41€/hil Zergak barne) -ren truke * bakarrik.\nZure etxean edozein larrialdi elektriko izanez gero, 3 ordu baino gutxiagoan egongo garelako bertan.\nDeitu eguneko edozein ordutan, asteko 7 egunetan.\nEskulana, materialak eta joan-etorriak barne.\nSei hilabeteko bermea, egindako edozein lanetan.\nHiru ordu deitzen diguzunetik hasi arte.\nLarrialdi Elektrikoak produktuaren baldintzak\n* Zergak barne hartzen dituen prezioa, 15 kW-tik beherako potentzietarako eskuragarri. Zeharkako zergak barne: BEZa (% 21) penintsulan eta Balearretan. Kanarietan IGICa (% 7) aplikatzen da, eta Ceuta eta Melillan IPSIa (% 4).\nLarrialdi elektrikoen zerbitzuarekin, lasai egon zaitezke; izan ere, zure etxebizitzan edo haren zati batean energia elektrikoa falta bada, matxura 3 ordu baino gutxiagoan artatuko dugu. Konponketaren kostu guztiak hartzen ditugu barne (joan-etorriak, eskulana eta piezak), urtean 550 €-raino eta esku-hartzeen mugarik gabe.\nGure webgunetik ere kontrata dezakezu esteka honetan.\nKonponketa 900 22 45 22 telefonora deituta eska dezakezu, asteko 7 egunetan eta eguneko 24 ordutan.\n3 ordu baino gutxiagoan, teknikari bat zure bizilekura hurbilduko da. Konponketa guztiek gutxienez sei hilabeteko bermea izango dute.\nHorri esker instalazio elektrikoa, sukaldeko etxetresna elektrikoak eta telebista babestuta egongo direlako...


Mikel Otero: “Gizarte Segurantzaren kudeaketaren transferentzia atsedenik gabe eskatzeko konpromezua hartzen dugu EH Bildun”\nEH Bilduk Gorbeialdeako eskualdean etxebizitza eskuratzeko plana eskatuko du, baita Zuian osasun-zentro bat eraikitzeko eta egungo egoitza eta eguneko zentro publikoak indartzeko konpromezua hartu ere.\nMikel Otero EH Bilduren Arabako bozeramaileak pentsiodun gasteiztarrekin bilera egin du gaur goizean, plaza berrian, astelehenetan egiten duten ohiko elkarretaratzea baino minutu batzuk lehenago. Hautagai arabarrak "konpromisoa" hartu du euskal pentsiodunekin, "1.080 euroko gutxieneko pentsioak bermatzeko, euskal pentsiodunei bizitza duinak bermatzeko eta Gizarte Segurantzaren kudeaketaren transferentzia atsedenik gabe eskatzeko".\nAraban, Bizkaian eta Gipuzkoan 13.500 pentsiodunek osatu behar dute pentsioa DSBEarekin. DSBE jasotzen duten pertsonen % 25 pentsiodunak dira. Eta oso datu adierazgarria: DSBE jasotzen duten pentsiodunen 2/3 emakumeak dira. Gainera, legeak aitortzen diena baino 300 euro gutxiago jasotzen dute, Urkullu eta Mendiak pentsioen osagarria murriztu dietelako.\nOterok azaldu duenez, “hau da benetako argazkia. Hau da gurea bezalako herrialde batek onartu ezin duen argazkia. Ez du balio ustezko konpetentzi faltan ezkutatzea . Euskal pentsiodunei pentsio duinak bermatzeko eskumen eta ahalmen nahikoak ditugu. Euskal pentsiodunenei 1.080 euroko gutxieneko pentsioa bermatzeko aukera egon badago, Eusko Jaurlaritzatik pentsio txikienak osatuta. Hori da gure konpromisoa”. Halaber, adierazi du borondate politiko kontua delaa, eta EH Bilduk baduela.\nEuskal herritarrei bizitza duinak bermatzea ekarriko duen gure herriarentzat tresna burujabe guztiak aldarrikatzen dituen alderdia da gurea, eta dagokiguna eskatzen jarraitu behar dugula uste dugu. Besteak beste, Gizarte Segurantzaren kudeaketa zuzenaren transferentzia osoa. Atsedenik gabe eskatuko duen gobernu bat behar du herri honek. Baina hori lortzen den bitartean, euskal pentsiodunen benetako arazoei irtenbidea bilatzeko borondatea izango duen gobernua ere behar dugu.\nBestalde, gaur arratsaldean Unai Fernandez de Betoño eta Itxaso Etxebarria eh bilduko Arabako hautagaiek agerraldia egingo dute Zigoitian, eta eskualdean etxebizitza eskuratzeko plan bat eskatuko dute. Halaber, Zuian osasun-zentro bat eraikitzeko konpromisoa hartu dute, uste baitute osasunak eta zainketek lehen lerroan egon behar dutela. Horregatik, egungo egoitzak eta eguneko zentro publikoak indartzeko konpromisoa hartu dute.